text:
SIFUNDVO 18
Sibasita Njani Bazalwane Betfu Labavelelwe Tinhlekelele?
Nakuvela inhlekelele, boFakazi BaJehova bacala kusebenta ngekushesha kute basite bazalwane babo labatsintsekile. Imetamo lenjalo ikhombisa bucotfo belutsandvo lesinalo emkhatsini wetfu. (Johane 13:34, 35; 1 Johane 3:17, 18) Sisita ngatiphi tindlela?
Sinikela ngemali. Ngesikhatsi kuba nendlala lenkhulu eJudiya, emaKhristu ekucala ase-Antiyokhi atfumela imali kumaKhristu aseJudiya. (Imisebenti 11:27-30) Ngalokufananako, natsi nasiva kutsi bazalwane betfu kuletinye tincenye temhlaba banetinkinga, sitfumela iminikelo njengemabandla kute sisite labo labatsintsekile.—2 Khorinte 8:13-15.
Sisita ngetintfo letiphatsekako. Labadzala bakuleyondzawo leyehlelwe yinhlekelele, betama kutfola lilunga ngalinye lelibandla kute baciniseke kutsi bonkhe boFakazi labalapho batfolakele futsi baphephile. Ikomidi yelusito ingacondzisa kutfolakala kwekudla, emanti lahlobile, timphahla, indzawo yekuhlala nelusito lwetemphilo. BoFakazi labanyenti labanemakhono ladzingekile bayavolontiya kute bahlanganyele emsebentini wekuniketa lusito nobe kuvusetela tindlu nemaHholwa eMbuso. Bunye lesibujabulelako njengenhlangano nalokuhlangenwe nako lesikutfola ngekusebenta ndzawonye, kuyasisita kutsi sikhone kuhleleka masinyane nakuvela inhlekelele. Nanobe sisita ‘bendlu yaketfu yekukholwa,’ siyabasita nalabanye bakuletinye tinkholo nasikhona kwenta njalo.—Galathiya 6:10.
Sibadvudvuta ngemiBhalo futsi sibasekele ngekwemivelo. Bantfu labehlelwe yinhlekelele bakudzinga kakhulu kudvudvutwa. Etikhatsini letinjalo, sitfola emandla lavela kuJehova, “Nkulunkulu longumtfombo wayo yonkhe indvudvuto.” (2 Khorinte 1:3, 4) Siyakujabulela kucocela labanye ngetetsembiso teliBhayibheli, sibanikete siciniseko sekutsi masinyane uMbuso waNkulunkulu utawuticedza tonkhe tinhlekelele letibangela buhlungu nekuhlupheka.—Sembulo 21:4.
Yini leyenta boFakazi bakhone kusita masinyane nakuvela tinhlekelele?
Nguyiphi indvudvuto lesembhalweni lesingayiniketa labasindzile kuleto tinhlekelele?


c: text/html

text:
SIFUNDVO 12
Uhlelwe Njani Umsebenti Wetfu Wekushumayela NgeMbuso?
Ngembikwekutsi afe, Jesu watsi: “LeliVangeli ngembuso liyawushunyayelwa emhlabeni wonkhe, kuze kube bufakazi etiveni tonkhe, bese-ke kuyefika kuphela.” (Matewu 24:14) Kodvwa-ke bewutawufezwa njani lomsebenti wekushumayela wemhlaba wonkhe? Bewungafezwa ngekulandzela sibonelo lesabekwa nguJesu nakasemhlabeni.—Lukha 8:1.
Siya kubantfu emakhaya abo. Jesu wacecesha bafundzi bakhe kutsi bashumayele tindzaba letimnandzi emtini ngemuti. (Matewu 10:11-13; Imisebenti 5:42; 20:20) Labavangeli bangelikhulu lekucala leminyaka bebabelwe tindzawo letitsite lobekufanele bashumayele kuto. (Matewu 10:5, 6; 2 Khorinte 10:13) Nalamuhla, umsebenti wetfu wekushumayela uhlelwe kahle futsi libandla ngalinye labelwa insimu lelitayisebenta. Loko kusenta sikwati kufeza umsebenti Jesu lasitfuma kutsi siwente, “sishumayele kubantfu, sifakaze.”—Imisebenti 10:42.
Senta konkhe lokusemandleni kute sifinyelele bantfu nobe kuphi labatfolakala khona. Jesu wasibekela sibonelo ngekutsi ashumayele etindzaweni lapho kwakunebantfu khona, letifaka ekhatsi eceleni kwelwandle nobe emitfonjeni yasemmangweni. (Makho 4:1; Johane 4:5-15) Natsi sicoca nebantfu ngeliBhayibheli nome kuphi lapho batfolakala khona—esitaladini, etindzaweni temabhizinisi, emapaki na-ngelucingo. Nangabe kuvuleka litfuba, siyafakaza kubomakhelwane betfu, kulesisebenta nabo, kulesifundza nabo nasetihlotjeni tetfu. Wonkhe lomfutfo lesiwufakako wenta kutsi tigidzi tebantfu emhlabeni wonkhe tive tindzaba leti-mnandzi ‘tensindziso yakhe.’—Tihlabelelo 96:2.
Ukhona yini locabanga kutsi ungamcocela tindzaba letimnandzi teMbuso waNkulunkulu nekutsi leto tindzaba tisho kutsini ngelikusasa lakhe? Ungawugcini kuwe lomlayeto welitsemba, wutjele nalabanye ngekushesha.
Nguliphi “liVangeli” lokufanele silishumayele?
BoFakazi BaJehova bayilingisa njani indlela yaJesu yekushumayela?

robotstxt: allowed

filter: keep


text:
SEHLUKO 2
LiBhayibheli Liyincwadzi Levela KuNkulunkulu
1, 2. Yini lesenta sitsi liBhayibheli lisipho lesihle lesivela kuNkulunkulu?
UTIVA njani nangabe umngani wakho akupha sipho lebewungakasigadzi? Usheshe usivule leso sipho ngobe ujatjuliswa kwati kutsi umngani wakho bekacabanga ngawe. Uyambonga ngalesipho lesihle lakuphe sona.
2 LiBhayibheli lisipho lesivela kuNkulunkulu. Lisinika lwati lesingeke silutfole kunobe nguyiphi lenye incwadzi. Sibonelo saloko kutsi lisitjela kutsi Nkulunkulu wadala emazulu nemhlaba kanye nendvodza nemfati wekucala. Lisiniketa timiso letingasisita nasinetinkinga. EBhayibhelini, sifundza kutsi Nkulunkulu utayifeza njani injongo yakhe yekwenta lomhlaba ube yindzawo lenhle kakhulu. LiBhayibheli lisipho lesihle kakhulu!
3. Yini lotayifundza nawuchubeka udadisha liBhayibheli?
3 Nawudadisha liBhayibheli, utawufundza kutsi Nkulunkulu ufuna kutsi ube ngumngani wakhe. Nawuchubeka ufundza ngaye, bungani benu butawukhula.
4. Yini lekujabulisako ngeliBhayibheli?
4 Sekushicilelwe tigidzigidzi temaBhayibheli futsi ahunyushelwa etilwimini letingaba ngu-2 600. Kubantfu labangu-100 emhlabeni, labangetulu kwa-90 bafundza liBhayibheli ngelulwimi lwabo. Njalo ngeliviki, litfolwa bantfu labangetulu kwesigidzi! Nembala, kute incwadzi lefana neliBhayibheli.
5. Yini lesenta sitsi liBhayibheli ‘liphefumulelwe nguNkulunkulu’?
5 LiBhayibheli ‘liphefumulelwe nguNkulunkulu.’ (Fundza 2 Thimothi 3:16) Labanye bantfu bayatibuta kutsi ‘liBhayibheli livela njani kuNkulunkulu kantsi labhalwa bantfu?’ LiBhayibheli liyaphendvula: “Bantfu bebakhuluma lokuvela kuNkulunkulu njengobe bebachutjwa [noma bebacondziswa] ngumoya longcwele.” (2 Phetro 1:21) Loku kufana nalokwentiwa ngusomabhizinisi nakatjela mabhalane wakhe kutsi abhale incwadzi. Isuke iyabani lencwadzi? Yalosomabhizinisi hhayi mabhalane wakhe. Ngendlela lefanako, liBhayibheli linemlayeto lovela kuNkulunkulu, hhayi kubantfu labalibhala. Nkulunkulu wabacondzisa kutsi babhale umcondvo wakhe. Ngako liBhayibheli ‘liliVi laNkulunkulu’ sibili.—1 Thesalonika 2:13; fundza liphuzu 2 ngephasi kwesihloko lesitsi Imininingwane Lesekugcineni.
LIBHAYIBHELI LINEMBILE
6, 7. Yini lesenta sitsi liBhayibheli liyavumelana?
6 Kwatsatsa iminyaka lengetulu kwa-1 600 kutsi kubhalwe liBhayibheli. Babhali balo bebaphila etikhatsini letehlukene. Labanye bebatifundziswa kantsi labanye bebangasito. Sibonelo saloko kutsi lomunye wabo bekangudokotela. Labanye bebabalimi, babadwebi betinhlanti, babelusi, baphrofethi, tikhulu, kanye nemakhosi. Nanobe labhalwa bantfu labehlukene, liBhayibheli lilonkhe liyavumelana. Alikhulumi ngalokutsite kulesinye sehluko bese liyatiphikisa kulesinye. *
7 Tehluko tekucala teliBhayibheli tisitjela kutsi tacala njani tinkinga emhlabeni, bese tehluko tekugcina tisitjela kutsi Nkulunkulu utaticatulula letinkinga ngekwenta umhlaba ube lipharadisi. LiBhayibheli likhuluma ngemlandvo lomudze webantfu futsi likhombisa kutsi Nkulunkulu uyakwenta lakutsembisile.
8. Shano tintfo letifakazela kutsi liBhayibheli linembile nalikhuluma ngesayensi.
8 LiBhayibheli alibhalelwanga kutsi libe yincwadzi yekufundzisa isayensi nobe incwadzi yesikolo, kodvwa linembile nalikhuluma ngesayensi. Nguloko lebesingakulindzela ngencwadzi levela kuNkulunkulu. Sibonelo saloku kutsi incwadzi yaLevithikhusi ineteluleko letimayelana nekutsi yini ema-Israyeli lebekufanele ayente kuze angandzisi tifo. Loko kwabhalwa ngesikhatsi bantfu labanyenti basengakati kutsi emagciwane atibanga njani tifo. LiBhayibheli liphindze lifundzise kutsi umhlaba awukasekelwa ndzawo kodvwa ulenga eteni. (Jobe 26:7) Ngesikhatsi bantfu labanyenti bakholelwa kutsi umhlaba usicebedvu, liBhayibheli latsi umhlaba uyindingilizi.—Isaya 40:22.
9. Kwetsembeka kwebabhali beliBhayibheli kusisita kutsi sicondze ini?
9 LiBhayibheli linembile nalikhuluma ngemlandvo. Tincwadzi temlandvo letinyenti atiliveti lonkhe liciniso ngoba babhali bato bebangaketsembeki. Sibonelo saloku kutsi bebahle bangabhali ngekwehlulwa kwesive sakubo emphini. Kodvwa babhali beliBhayibheli bebetsembekile ngisho nobe ema-Israyeli ehluliwe emphini. Bebabhala ngisho nangemaphutsa abo. Sibonelo saloko kutsi, encwadzini yaNumeri, Mose usitjela kutsi wenta liphutsa lelikhulu nekutsi kwadzingeka Nkulunkulu amjezisele lona. (Numeri 20:2-12) Kwetsembeka kwebabhali beliBhayibheli kusikhombisa kutsi liBhayibheli livela kuNkulunkulu. Loku kusho kutsi singaletsemba.
LIYINCWADZI LENETELULEKO LETILUSITO
10. Yini leyenta kutsi liBhayibheli libe lusito lamuhla?
10 LiBhayibheli ‘liphefumelwe nguNkulunkulu, lilusito ekufundziseni, ekukhalimeni, nasekulungiseni.’ (2 Thimothi 3:16) Teluleko lesititfola eBhayibhelini tilusito kitsi lamuhla. Jehova uyayati indlela lesitiva ngayo nalesicabanga ngayo ngoba wasidala. Usati kancono kunendlela lesitati ngayo futsi ufuna sijabule. Uyakwati lokusilungelako nalokungasilungeli.
11, 12. (a) Ngutiphi teluleko letinhle Jesu lasiniketa tona emBhalweni waMatewu sehluko 5 kuya ku-7? (b) Yini lenye lesingayifundza eBhayibhelini?
11 KuMatewu sehluko 5 kuya ku-7 sifike sitfole teluleko letinhle Jesu lasiniketa tona mayelana nendlela yekutfola injabulo, yekuphilisana nalabanye, yekuthantaza, kanye neyekusebentisa imali. Leteluleko solo tinemandla futsi tilusito nanobe tashiwo eminyakeni lengu-2 000 leyendlulile.
12 EBhayibhelini, Jehova uphindze asifundzise timiso letisisita kutsi sibe nemindeni lejabulako, sibe tisebenti letikhutsele siphindze siphilisane ngekuthula nalabanye. Letimiso tingasita lonkhe luhlobo lwemuntfu, akuyi ngekutsi ungubani, uhlala kuphi noma unatiphi tinkinga.—Fundza Isaya 48:17; fundza liphuzu 3 ngephasi kwesihloko lesitsi Imininingwane Lesekugcineni.
UNGATETSEMBA TIPHROFETHO TELIBHAYIBHELI
13. Isaya watsi yini lebeyitakwenteka eBhabhulona?
13 Tiphrofetho letinyenti letiseBhayibhelini setivele tifezekile. Sibonelo saloko kutsi Isaya abephrofethile kutsi iBhabhulona beyitawubhujiswa. (Isaya 13:19) Wachaza kutsi lelidolobha belitawubhujiswa kanjani. Lelidolobha belivikelwe ngumfula kanye nelubondza lolunemagede lamakhulu. Isaya bekaphrofethile kutsi lomfula bewutawukoma futsi nemagede alelidolobha abetawusala avulekile. Lelibutfo lebelitawuhlasela belitawuvele lincobe lingakalwi. Isaya waphindze washo kutsi umholi walelibutfo lebelitawuncoba iBhabhulona bekutawuba nguKhuresi.—Fundza Isaya 44:27–45:2; fundza liphuzu 4 ngephasi kwesihloko lesitsi Imininingwane Lesekugcineni.
14, 15. Kwenteka njani loko Isaya labekuphrofethile?
14 Ngemuva kweminyaka lengemakhulu lamabili Isaya aphrofethile, kwefika libutfo lilungele kuhlasela iBhabhulona. Beliholwa ngubani lelibutfo? Beliholwa nguKhuresi, inkhosi yasePheresiya njengobe bekuphrofethiwe. Konkhe lokwakushiwo ngulesiphrofetho besekutawufezeka.
15 BaseBhabhulona bebanelidzili ngebusuku lokwafika ngalo lelibutfo. Bebativa bakhululekile ngoba bebavikelwe lubondza loludze kanye nemfula. Ngaphandle kwalelidolobha, Khuresi nelibutfo lakhe bagubha umsele kuze baphambukise lomfula. Lamanti abesehle kangangekutsi lamasotja akhona kwewela lomfula ahamba ngetinyawo. Kodvwa abetawungena njani kulelidolobha lelinelubondza loludze? Njengobe kwakuphrofethiwe, emagede bebawashiye avulekile ngako lamasotja akhona kuncoba angakalwi.
16. (a) Yini Isaya layisho ngelikusasa leBhabhulona? (b) Sati njani kutsi siphrofetho lesashiwo ngu-Isaya safezeka?
16 Isaya waphrofetha kutsi ekugcineni bekute labeyawuphindze ahlale eBhabhulona. Wabhala watsi: “Kungeke kuphindze kuhlale muntfu kuyo, kute loyawuphindze ahlale kuyo titukulwane ngetitukulwane.” (Isaya 13:20) Kwenteka yini loko? Endzaweni lengemakhilomitha langetulu kwa-80 enyakatfo yeBaghdad, e-Iraq, labekuneBhabhulona khona sekwaba tindzala. Ngisho nalamuhla kute lohlala khona. Jehova washanyela iBhabhulona “ngemshanyelo wembhubhiso.”—Isaya 14:22, 23. *
17. Yini lesenta sikwetsembe konkhe Nkulunkulu lasetsembise kona?
17 Lokutsi nje tintfo letinyenti letishiwo liBhayibheli setentekile, kusho kutsi singakwetsemba loko lelikushoko ngelikusasa. Asingabati kutsi Jehova utosifeza setsembiso sakhe sekwenta lomhlaba ube lipharadisi (Fundza Numeri 23:19.) Sinelitsemba “lekuphila lokuphakadze loko Nkulunkulu longeke acale emanga lakutsembisa kusukela endvulo.”—Thithusi 1:2. *
LIBHAYIBHELI LINGAKUSHINTJA KUPHILA KWAKHO
18. Pawula ulichaza njani “livi laNkulunkulu?”
18 Sesifundzile kutsi kute incwadzi lefana neliBhayibheli. Liyavumelana futsi linembile nalikhuluma ngetindzaba tesayensi netemlandvo. Lineteluleko letilusito kanye netiphrofetho letinyenti lesetigcwalisekile. Kepha liBhayibheli lenta lokungetulu kwaloko. Umphostoli Pawula wabhala watsi: “Livi laNkulunkulu liyaphila, linemandla.” Kusho kutsini loko?—Fundza Hebheru 4:12.
19, 20. (a) LiBhayibheli lingakusita njani kutsi utati kahle? (b) Ungakhombisa njani kutsi uyabonga ngesipho lesiliBhayibheli?
19 LiBhayibheli lingakushintja kuphila kwakho. Lingakusita kutsi utati kahle. Lingaphindze likusite ukhone kucondza imiva kanye nemicabango yakho lejulile. Sibonelo saloko kutsi singahle sicabange kutsi siyamtsandza Nkulunkulu. Kodvwa kudzingeka sente lokushiwo liBhayibheli kute sikhombise kutsi siyamtsandza.
20 LiBhayibheli liyincwadzi levela kuNkulunkulu sibili. Ufuna kutsi ulifundze, ulidadishe futsi ulitsandze. Khombisa kutsi uyabonga ngalesipho ngekutsi uchubeke ulidadisha. Utawubese uyacondza kutsi Nkulunkulu wabadalelani bantfu. Esehlukweni lesilandzelako sitawufundza kabanti ngaloko.
^ sig. 6 Labanye bantfu batsi liBhayibheli alivumelani, kodvwa loko akusilo liciniso. Fundza sehluko 7 sencwadzi letsi “IBhayibheli—Izwi LikaNkulunkulu Noma Elomuntu?” (letfolakala ngesiZulu) leshicilelwe BoFakazi BaJehova.
^ sig. 16 Nawufuna kwati kabanti ngetiphrofetho teliBhayibheli, fundza incwajana letsi “Incwadi Yabo Bonke Abantu” emakhasi 27-29 (letfolakala ngesiZulu), leshicilelwe BoFakazi BaJehova.


text:
LiBhayibheli
LiBhayibheli, liyitsatsa njengencwadzi lendze lokumatima kuyicondza ngaletinye tikhatsi.
- “Livi lakho liliciniso.” (Johane 17:17)
- “Akube khashane naNkulunkulu kuba ngumenti walokubi, kwenta bubi akube khashane naSomandla.” (Jobe 34:10)
- “Babe wetfu losezulwini, ...umbuso wakho awute. Intsandvo yakho ayentiwe emhlabeni, njengobe yentiwa ezulwini.” (Matewu 6:9,10)
Leligama Libhayibheli, liphindze libitwe ngekutsi Libhayibheli Lelingcwele, lingasho linye nobe mabili kulamabhuku enkholo layinhlitiyo yenkholo yebuJuda kanye nebuKristu - Mibhalo Lengcwele yeMahebheru kanye neBuKristu ngekuhlonipheka.
Libhayibheli lisilundza sekucala semlandvo wakudzala wase-Isirayeli. Kepha libhayibheli akusilo nje libhuku lemlandvo, kepha mabhuku alo kusuka ku-Joshuwa kuye tukweTikronike tesibili msebenti lowabhalwa bafundzi bemlandvo wakudzala waka-Israyeli. Bafundzi bemlandvo baka-Israyeli babhala lomlandvo ngelwati lebalibona liliciniso ngekwemlandvo. Njengebabhali bemlandvo banyalo, babhali beliBhayibheli bebavamise kuniketa tizatfu ngekwemlandvo nobe lwati lwangaphambilini ngetintfo lebebabhala ngato (e.g., 1Samuel 28:31 Sam. 28:3, 1Kings 18:3, 1 Kings 18:3, 2Kings 9:14b-15, 2 Kings 9:14b-15a, 2Kings 13:5-6, 2Kings 15:12, 2Kings 17:7-23).
BuJuda busebentis incenye yinye yalamabhuku leyatiwangekutsi yi-Tanakh, Libhayibheli lemaHebheru, livamiswe kuhlukwaniswa tincenye letintsatfu: i-Torah ("infundziso" nobe "umtsetfo"), i-Nevi'im ("bapholofethi"), ne-Ketuvim ("imibhalo").
Lelibhayibheli lelifundvwa Makrestu lihlukene tigaba letibili letiliThestamente Lelidzala neliThestamente Lelisha. Kuma kwemibhalo yeliThestamente Lelidzala kuphikiswana ngako emkhatsini wemacembu eBukristu: ma-Protestants atsatsa onke mabhuku siHebheru njengemabhuku lekungiwo lekufanele abe tukweliThestamente Lelidzala. Makhatokila aseRoma kanye nema-Orthodox aseMpumalanga angeta mabhuku e-deuterocanonical, mabhuku emaJuda, njengemibhalo lekufanele ifakwe tukweli-Thestamente Lelidzala. LiThestamente Lelisha lakhiwe maGosbheli ("tindzaba letimnandzi"), Tento tebaPostoli, ma-Epistles (timcwadzi), kanye neLibhuku leSambulo.
Ngalesinye sikhatsi leligama "libhayibheli" like lisetshentiswe uma kukhulunya ngalamanye mabhuku lamikhaba yanobe nguyiphi inkholo, nobe uma kukhulunya ngencwadzi lechaza kabanti ngesihloko tsite.
Nevi'im[hlela | edit source]
I-Nevi'im, nobe "Bapholofethi," ikhuluma ngekukhula kwebuso wemaHebheru, kuhlukana kwawo ube tigaba letibili, nebapholofeti la, ngeligama Lasimakadze, bacwayisa makhosi kanye nebaNtfwana bakaIsrayeli ngepanishiwa nguSimakadze. Kugcina ngekuncotshwa kweBukhosi baka-Isirayeli ba-Assyrians, kuncotshwa kwebukhosi bakaJuda maBhabhin, kanye nekuwa kweliThempeli laseJerusalema. Tincenye talamabhuku alabapholofethi afundvwa maJuda ngeliSabatha (Shabbat). Libhuku la Jonah lifundvwa nge-Yom Kippur.
Ngekwelisiko emaJuda, i-Nevi'im ihlukaniswe tigaba letisiphohlongo temabhuku. Kutolikwa lokusha kwato kuhlukaniswe tigaba letimashumi lamabili nakunye.
I-Nevi'im iphetse lamabhuku lasiphohlongo lalandzelayo:
- 6. Joshua, Js—Yehoshua (יהושע)
- 7. Judges, Jg—Shoftim (שופטים)
- 8. Samuel, includes First and Second 1Sa–2Sa—Shemuel (שמואל)
- 9. Kings, includes First and Second, 1Ki–2Ki—Melakhim (מלכים)
- 10. Isaiah, Is—Yeshayahu (ישעיהו)
- 11. Jeremiah, Je—Yirmiyahu (ירמיהו)
- 12. Ezekiel, Ez—Yekhezkel (יחזקאל)
- 13. Twelve, includes all Minor Prophets—Tre Asar (תרי עשר)
- A. Hosea, Ho—Hoshea (הושע)
- B. Joel, Jl—Yoel (יואל)
- C. Amos, Am—Amos (עמוס)
- D. Obadiah, Ob—Ovadyah (עבדיה)
- E. Jonah, Jh—Yonah (יונה)
- F. Micah, Mi—Mikhah (מיכה)
- G. Nahum, Na—Nahum (נחום)
- H. Habakkuk, Hb—Havakuk (חבקוק)
- I. Zephaniah, Zp—Tsefanya (צפניה)
- J. Haggai, Hg—Khagay (חגי)
- K. Zechariah, Zc—Zekharyah (זכריה)
- L. Malachi, Ml—Malakhi (מלאכי)
Ketuvim[hlela | edit source]
Ketuvim, nobe "Imibhalo", kufanele kutsi yabhalwa ngesikhatsi nobe emva kwekuBanjwa maBhabhlona. Ngekusho kwemasiko esi-Rabbinic tradition kanye nato tihloko temaHubo, lamanyenti emahubo lasebhukwini lemaHubo abhalwa ngu-Davide; kutsenjwa kutsi Inkosi Solomoni yabhala Tihlabelelo Tetihlabelelo eminyakeni yakhe yebusha, Libhuku lemavi Lahlakaniphile eminyakeni yekhe yebudzala yemphilo, kanye neTicclesiastes ngesikhasi sekagugile; umpholofethi Jeremiya kukholelwa kutsi wabhala Lamentations. Libhuku la-Ruth ngilo kuphela libhuku lasebhayibhelini lelibukene nebantfu labangasi maJuda. Lilibhuku la-Ruth likhuluma ngendzaba yemuntfu lekangasilo liJuda (pheceleti, umMoabi lobekashade nemJuda lekwatsi ngekufa kwalomJuda, walandzela etindleni temaJuda; ngekusho kwelibhayibheli, lona wekunene bekangukhokhokati we-Nkosi Davide. Lasihlanu kulamabhuku labitwa ngekutsi "Tikroli Lenhlanu" (Megilot), afundvwa ngemaholide emaJuda: Tihlabelelo Tetihlabelelo nge Passover; Libhuku la-Ruth nge Shavuot; Lamentations ne Ninth of Av; Macclesiastes nge Sukkot; kanye ne-Libhulu la-Esta nge Purim. Konke nje, i-Ketuvim iphetse tinkhodlo temagama, mibono ngemphilo, kanye netindzaba tebapholofethi nalabanye baholi bemaJuda ngesikhatsi kubhaqwe eBhabhilona. Igcina ngemlayelo wasePheshiya lovumela maJuda kutsi abuyele eJerusalema kuyo wakha liThempeli.
I-Ketuvim iphetse lamabhuku lalishumimi nakuye lalandzelayo, ahlukasiwe kumabhuku latolikiwe anyala agcine sekalishuma nakubili ngekuhlukana kwa Ezra naNehemiya:
- 14. Psalms, Ps—Tehillim (תהלים)
- 15. Proverbs, Pr—Mishlei (משלי)
- 16. Job, Jb—Iyyov (איוב)
- 17. Song of Songs, So—Shir ha-Shirim (שיר השירים)
- 18. Ruth, Ru—Rut (רות)
- 19. Lamentations, La—Eikhah (איכה), also called Kinot (קינות)
- 20. Ecclesiastes, Ec—Kohelet (קהלת)
- 21. Esther, Es—Ester (אסתר)
- 22. Daniel, Dn—Daniel (דניאל)
- 23. Ezra, Ea, includes Nehemiah, Ne—Ezra (עזרא), includes Nehemiah (נחמיה)
- 24. Chronicles, includes First and Second, 1Ch–2Ch—Divrei ha-Yamim (דברי הימים), also called Divrei (דברי)
i-Torah[hlela | edit source]
Ngekusho kwalamanye maJuda ngesikhatsi se-Hellenistic, njenge baSajusi, i-Torah yayitfolakala ngekutolikwa lokuncane ngekwemlomo, lebekunga chubekeli ngekwekuvisiseka kwelibhayibheli. Ngekusho kweBafarisi, Simakadze waveta i-Torah lebeyibhaliwe kanye ne-Torah leyakhulunywa kuMosi, le-Torah leyakhulunywa beyiphetse tindzaba kanye nemitsetfo. TukwebuJuda bebu-Rabbinic, le-Torah leyakhulunywa ibalulekile ekuvisiseni le-Torah Lebhaliwe ngekwekukhuluma. (ngoba lite bonkamisa, nabongwaca, kanye nesihlukasi magama) ne-exegetically. Le-Torah leyakhulunywa inetigaba letihlukene, sicalo Halacha (imitsetfo), ne-Aggadah (tindzaba), kanye ne-Kabbalah (lwati lolu-esoteric). Tigaba letinkhulu taloMtsetfo Lokhulunyiwe setagcina tibhalwe phansi, sibonelo yi-Mishnah; ne-Tosefta; Midrash, nane-Midrash Rabbah, ne-Sifre, ne-Sifra, kanye ne-Mechilta; kanye ne-Talmud yemaBhabhilona nemaJerusalema futsi.
buJuda bebu-Orthodox buyachubeka nekwamukela i-Torah Leyakhulunywa njengoba injalo. Masorti ne-maJuda langalamukelilushintsho batsi i-Torah Leyakhulunywa yabusiswa moya loyingcwele, kepha bayakushaya indiva kuphikisana kwalo lapha nalapha. BuJuda lobubuyisanako nabo bamukela i-Talmud lephetse imibhalo ye-Torah Leyakhulunywa, kepha, njenge-Torah leyabhalwa, tindzawana letilawulwe, kepha tingaka ndlovukelwa, nguSimakadze. BuJuda Bekwakhiwa buyabuphika kuchumana ne-Torah, Lebhaliwe kanye naLeyakhulunywa, naSimakadze.
Lombhalo longe Mibono yemaJuda ngeLibhayibheli icoca ngekutsi alivisisa njani Libhayibheli maJuda, kufaka ekhatsi ticephu tembono telibhayibheli takudzala Targums kuya ku-Rabbinic literature, imibhalo ye-midrash, nemibhalo lebalulekile ye-medieval commentators, kanye nemibono yesimanje yemaJuda ngelibhayibheli.


text:
Usakhumbula Yini?
Ubafundze kahle yini bomagazini bakamuva be-Sicongosekulindza? Nangabe kunjalo, asewubone kutsi ungakwati yini kuphendvula lemibuto lelandzelako:
Kuyini kushaya inkatho, futsi emaKhristu kufanele akutsatse njani?
Kushaya inkatho kumane uvule liBhayibheli nome ngukuphi ukholelwa kutsi livesi lekucala lohlangana nalo litakunika lusito loludzingako. EmaKhristu eliciniso akawenti umlingo. Kunaloko, atadisha liBhayibheli kute atfole lwati lolunembile nesicondziso lesivela kuNkulunkulu.—12/15, likhasi 3.
Nguliphi “live” lelitawendlula?
“Live” lelitawendlula bantfu labaphila imphilo lengahambisani nentsandvo yaNkulunkulu. (1 Joh. 2:17) Umhlaba nebantfu labetsembekile kutawusindza.—1/1, emakhasini 5-7.
Nanobe Abela afa kodvwa kungayiphi indlela asakhuluma natsi? (Heb. 11:4)
Ukhuluma natsi ngekukholwa kwakhe. Singafundza kuye futsi sifune kulingisa kukholwa kwakhe. Sibonelo sakhe solo siyasebenta.—1/1, likhasi 12.
Ngutiphi tici lokufanele sitinake kute singatehlukanisi naNkulunkulu?
Letinye tato nguleti: Ngumsebenti wekutiphilisa, tindlela tekutijabulisa lesitikhetsako, budlelwane lesinabo nesihlobo lesiyekelisiwe kuba nguFakazi, tebucwepheshe, kukhatsateka ngemphilo yetfu, kuba nembono longakafaneli ngemali nekubona shengatsi imibono yetfu nobe imisebenti incono.—1/15, emakhasini 12-21.
Yini lesingayifundza ngekutfobeka kwaMosi?
Esikhundleni sekutsi ligunya labekaniketwe lona limente atetfwale, Mosi wetsembela kuNkulunkulu, hhayi kuye. Asifisi kuvumela sikhundla lesiniketwe sona, ligunya nobe likhono lemvelo lesinalo kutsi lisente sitetfwale, sifuna kwetsembela kuJehova. (Taga 3:5, 6)—3/1, likhasi 5.
Batawuphila kuphi bantfu labavusiwe?
Kunelinani lelincane lalabangu-144 000 lelitawuphila ezulwini. Nobe kunjalo, bantfu labanyenti labatawuvuswa batawuphila emhlabeni, banelitsemba lekuphila phakadze.—3/1, likhasi 6.
Bekusho kutsini kutsi ema-Israyeli ‘awakasoki enhlitiyweni’? (Jer. 9:26)
Abenenkhani, avukela futsi bekudzingeka asuse loko lobekwenta tinhlitiyo tawo tingaphili—imicabango yawo, tifiso nobe tintfo lebetiwenta angayilaleli imiyalo yaNkulunkulu. (Jer. 5:23, 24)—3/15, emakhasini 9-10.
Ihlanganisani incenye lesemhlabeni yenhlangano yaNkulunkulu?
Ifaka ekhatsi Sigungu Lesibusako, emakomidi eligatja, babonisi labajikeletako, tigungu talabadzala, emabandla naboFakazi labehlukehlukene.—4/15, likhasi 29.
Nowa nemkakhe bawakhulisa njani emadvodzana abo kulelive lelibi?
Nowa nemkakhe kwadzingeka kutsi bavikele labafana babo kutsi bangangenwa ngumoya lomubi lobewukulendzawo labebahlala kuyo. Nobe bekungaba matima kuvikela labantfwana kuyo yonkhe imibiko labebayiva ngaleTichwaga, bebangabafundzisa emaciniso ngaNkulunkulu Jehova lobuzondako bubi futsi labafana bakhula baba ngemadvodza sibili.—5/1, likhasi 11.
Ema-Israyeli abebabulala ngekubalengisa elugodvweni yini bantfu labente lokubi?
Cha, ema-Israyeli abengakwenti loko, kodvwa letinye tive tasendvulo betikwenta. Ngesikhatsi sekubhalwa kwemiBhalo yesiHebheru, lokungenani bantfu labente lokubi bebacale babulawe ngekubagcoba ngematje. (Lev. 20:2, 27) Ngemuva kwaloko, lesidvumbu bebangase basilengise elugodvweni kute kube secwayiso nakulabanye.—5/15, likhasi 13.
‘Intsaba yemincumo’ ichekeka ekhatsi ngamuphi umcondvo?
‘Lentsaba yemincumo’ lemelela bukhosi baJehova bendzawo yonkhe, ichekeka ekhatsi ngemcondvo wekutsi Jehova ubeka lomunye umbuso lotawuba wesibili. Lombuso wesibili nguMbuso webuMesiya loholwa nguJesu Khristu. (Zak. 14:4)—2/15, likhasi 19.
Yini leyenta kungabi nekuthula emhlabeni?
Ngisho nome bantfu sebafeze tintfo letinhle kangakanani, abazange badalwe banelikhono lekucondzisa tinyatselo tabo. (Jer. 10:23) Sathane ulawula umhlaba, ngako abantfu ngeke bakhone kuletsa ukuthula. (1 John 5:19)


text:
Indzaba 110: Thimothi—Umsiti Lomusha WaPawula
LELIJAHA lolibona lana esitfombeni nemphostoli Pawula, nguThimothi. Thimothi abehlala nemndeni wakubo eListra. Make wakhe kwakunguYunisi, kantsi gogo wakhe yena kwakunguLowisi.
Kwase kukwesitsatfu Pawula avakashela eListra. Esikhatsini lesingaba ngumnyaka lesendlulile, weta naBhanabasi kulendzawo batewushumayela. Manje watsi nakabuya abesahamba naSilasi.
Uyati kutsi abetsini Pawula kuThimothi lana kulesitfombe? Abetsi: ‘Ungatsandza yini kuhamba nami naSilasi? Ngoba singakujabulela kuhamba nawe kuze uselekelele kulomsebenti wekushumayela etindzaweni letikhashane.’
Thimothi wamphendvula watsi: ‘Yebo, nami vele ngiyakufuna kuhamba nani.’ Ngekushesha ngemuva kwaloko, Thimothi wavalelisa ekhaya, wase sewuhamba naPawula naSilasi. Kodvwa ngembi kwekuba sifundze ngeluhambo lwabo, ase sibone kutsi yini leyachubeka yenteka kuPawula. Kwase kwendlule iminyaka lengu-17 Jesu abonakala kuye ngalesikhatsi asendleleni leya eDamaseko.
Khumbula kutsi Pawula waya eDamaseko ngoba abefuna kuhlukumeta bafundzi baJesu. Kodvwa kutsite nakuchubeka sikhatsi naye wagcina asangumfundzi waJesu. Titsa takhe takha licebo lekumbulala, ngoba tatingakutsandzi lokufundzisa kwakhe ngaJesu. Kodvwa bafundzi bamsita kutsi abaleke. Bamfaka kubhasikidi, base bamehlisela ngephandle kwelubondza lwelidolobha.
Ngekuhamba kwesikhatsi Pawula waya e-Antiyokhi ayoshumayela. Lena kwakungulendzawo lapho balandzeli baJesu labacala kuyo kubitwa ngekutsi ngemaKhristu. BoPawula naBhanabasi batfunyelwa emaveni lakhashane kutsi bayoshumayela kuwo. Lelinye lalamadolobha labavakashela kuwo kwakuyiListra, lapho Thimothi akhulela khona.
Manje, ngemuva kwemnyaka, Pawula waphindze wabuyela eListra ekuhambeleni kwesibili. Ngalesikhatsi Thimothi asahamba naboPawula naSilasi, uyati kutsi ngutiphi tindzawo labatihamba? Buka lelibalave ngoba sitawufundza ngaletinye taleto tindzawo.
Kwekucala, baya e-Ikhoniyumi, ngemuva kwaloko baya edolobheni lelilandzelako lase-Antiyokhi. Nasebawacedzile lawa lamabili batsatsa luhambo baya eThrowasi, bendlulela eFiliphi, base baya eThesalonika naseBheriya. Uyayibona yini i-Athene ebalaveni? Nalapho futsi Pawula washumayela. Ngemuva kwaloko bachitsa umnyaka nesigamu bashumayela eKhorinte. Ekugcineni bahamba libangana base bayema e-Efesu. Besuka lapho babuyela emuva eKhesariya ngemkhumbi, bakhuphukela nase-Antiyokhi lapho Pawula abehlala khona.
Ngako Thimothi wahamba emakhulu lamanyenti emakhilomitha, alekelela Pawula ekushumayeleni ‘tindzaba letinhle.’ Wamelekelela nasekusunguleni emabandla lamanyenti ebuKhristu. Wena nasewukhulile, utawuba ngiyo yini inceku yaNkulunkulu leyetsembekile njengaThimothi?
Imisebenti 9:19-30; 11:19-26; tehluko 13-17; 18:1-22.
1. Roma; 2. Maltha; 3. Bheriya; 4. Thesalonika; 5. Khorinte; 6. Filiphi; 7. Athene; 8. Khrethe; 9. Throwasi; 10. Efesu; 11. Milethusi; 12. Kholose; 13. Antiyokhi; 14. Ikhoniyumi; 15. Listra; 16. Siphrosi; 17. Antiyokhi; 18. Khesariya; 19. opha; 20. Damaseko; 21. Jerusalema; 22. Lwandle Lolukhulu (iMedithera)
Imibuto
- Ngubani lomfana lomncane lokulesitfombe, uhlala kuphi, futsi ngubani ligama lamake wakhe nagogo wakhe?
- Watsini Thimothi ngalesikhatsi Pawula ambuta kutsi uyafuna yini kuhamba naye naSila bayoshumayela?
- Kukuphi lapho balandzeli baJesu babitwa kwekucala ngekutsi maKhristu?
- Ngalesikhatsi boPawula naBhanabasi besuka e-Antiyokhi, ngumaphi lamanye emadolobha labawavakashela?
- Thimothi wamsita kanjani Pawula, futsi labasebasha lamuhla bangatibuta muphi umbuto?
Imibuto leyengetiwe
- Fundza Imisebenti 9:19-30.
Ngalesikhatsi umsebenti wekushumayela uphikiswa, umphostoli Pawula wentani lekhombisa kucondza? (Imis. 9:22-25, 29, 30; Mat. 10:16)
- Fundza Imisebenti 11:19-26.
Yini incwadzi yeMisebenti 11:19-21, 26 leyishoko lekhombisa kutsi umoya waJehova uyawucondzisa umsebenti wekushumayela?
- Fundza Imisebenti 13:13-16, 42-52.
Incwadzi yeMisebenti 13:51, 52 ikhombisa kanjani kutsi bafundzi abakuvumelanga kuphikiswa kubacedze emandla? (Mat. 10:14; Imis. 18:6; 1 Phet. 4:14)
- Fundza Imisebenti 14:1-6, 19-28.
Inkhulumo letsi “babaletsa eNkhosini” isisita kanjani kutsi singakhatsateki ngalokungadzingeki njengoba sisita labasandza kuhlanganyela? (Imis. 14:21-23; 20:32; Joh. 6:44)
- Fundza Imisebenti 16:1-5.
Kuvuma kwaThimothi kutsi asokwe kukugcizelela kanjani kubaluleka ‘kwekwenta konkhe ngenca yelivangeli’? (Imis. 16:3; 1 Khor. 9:23; 1 Thes. 2:8)
- Fundza Imisebenti 18:1-11, 18-22.
Incwadzi yeMisebenti 18:9, 10 ikhombisa kanjani kutsi Jesu uhilelekile emsebentini wetfu wekushumayela, futsi kusicinisekisa ngani loko lamuhla? (Mat. 28:20)


text:
Indzaba 22: Josefa Ufakwa Ejele
JOSEFA abeneminyaka lengu-17 nje kuphela budzala ngalesikhatsi ayiswa eGibhithe. Nakefika lapho watsengiswa endvodzeni lebekutsiwa nguPhotifari. Lendvodza beyisebentela inkhosi yaseGibhithe, ligama layo lobekunguFaro.
Josefa abemsebentela ngenkhutsalo umnumzane wakhe. Nasekakhulile, Photifari wambeka kutsi engamele likhaya lakhe. Kepha kungani agcina sekasejele? Kungenca yemkaPhotifari.
Josefa wakhula waba yindvodza lenhle, futsi umkaPhotifari wafuna kulala naye. Kodvwa Josefa abekwati kutsi loko akukalungi, ngako akazange avume kulala naye. UmkaPhotifari watfukutsela kakhulu. Watsi nje nakabuya ekhaya Photifari, umkakhe wavele wamtjela emanga watsi: ‘LoJosefa lomubi ungibambe ngenkhani afuna kulala nami!’ Photifari wamkholwa umfati wakhe, futsi wamtfukutselela kakhulu Josefa. Ngako-ke, wamtsatsa wamfaka ejele.
Umgcinijele wabona kutsi Josefa abeyindvodza lelungile, wabese umbeka kutsi aphatse tonkhe tiboshwa. Ngemuva kwesikhashana, Faro watfukutselela umphatsi wetitja nempheki wetinkhwa, waze wabavalela ejele. Ngalobunye busuku basejele babhudza, kodvwa babengawati kutsi asho kutsini lamaphupho abo. Ngakusasa Josefa watsi: ‘Ase ningitjele kutsi nibhudzeni.’ Nabamtjela, wavele wabachazela kutsi asho kutsini lamaphupho abo, asitwa nguNkulunkulu.
Kumphatsi wetitja Josefa watsi: ‘Emvakwemalanga lamatsatfu utawukhululwa eJele, futsi utawuphindze ube ngumphatsi weliwayini laFaro.’ Waphindze watsi: ‘Nasewuphumile, ngicela ungivete kuFaro kuze angikhiphe nami kulendzawo.’ Kumbhaki wetinkhwa watsi: ‘Emvakwemalanga lamatsatfu Faro utakulengisa akujube inhloko.’
Ngelilanga lesitsatfu, konkhe kwenteka njengoba abeshito. Umbhaki wetinkhwa wajutjwa inhloko. Umphatsi wetitja yena wakhululwa ejele waphindze wasebentela inkhosi, kodvwa wamkhohlwa Josefa. Akazange amtjele Faro ngaye, ngako-ke Josefa wachubeka asejele.
Genesisi 39:1-23; 40:1-23.
Imibuto
- Abeneminyaka lemingakhi Josefa nakayiswa eGibhithe, futsi yini leyenteka kuye nakefika lapho?
- Kwenteka njani kutsi Josefa agcine afakwe ejele?
- Ngumuphi umsebenti Josefa laniketwa wona kutsi awente lapha ejele?
- Yini Josefa layentela umphatsi wetitja kanye nempheki wetinkhwa waFaro ngalesikhatsi asejele?
- Yini leyenteka ngemuva kwekutsi umphatsi wetitja asakhululiwe ejele?
Imibuto leyengetiwe
- Fundza Genesisi 39:1-23.
Njengoba kwakute umtsetfo lobhalwe phasi waNkulunkulu lowawulahla kuphinga ngesikhatsi saJosefa, yini leyambangela kutsi abalekele umfati waPhotifari? (Gen. 2:24; 20:3; 39:9)
- Fundza Genesisi 40:1-23.
Kafishane nje asewuchaze liphupho lemphatsi wetitja nenchazelo Jehova layiniketa Josefa ngalo. (Gen. 40:9-13)
Wabhudzani umpheki wetinkhwa, futsi lalisho kutsini liphupho lakhe? (Gen. 40:16-19)
Sisebenti lesetsembekile nalesihlakaniphile, simlingisa kanjani Josefa lamuhla? (Gen. 40:8; Hla. 36:9; Joh. 17:17; Imis. 17:2, 3)
Genesisi 40:20 uwakhanyisela muphi umbono emaKhristu mayelana nekugujwa kwemalanga ekutalwa? (Shu. 7:1; Mak. 6:21-28)


text:
INCENYE 3
Indlela Yekucatulula Tinkinga
“Tsandzanani ngelutsandvo lolukhulu, ngobe lutsandvo lumbonya tono letinyenti.”
Njengobe wena naloshade naye nicala imphilo yenu ndzawonye, kutawuvela tinkinga letehlukahlukene. Tingabangelwa kutsi ayifani indlela lenicabanga ngayo, lenitiva ngayo nalenenta ngayo tintfo ekuphileni. Mhlawumbe kungavela tinkinga letichamuka ngaphandle nome letibangelwe tintfo lebetingakalindzeleki.
Kungaba melula kucabanga kutsi tinkinga angeke tibe khona, kodvwa liBhayibheli lisikhutsata kutsi sitilungise tinkinga. (Matewu 5:23, 24) Nanisebentisa timiso teliBhayibheli, nitawutfola tisombululo letincono kakhulu tetinkinga tenu.
1 COCANI NGENKINGA LENINAYO
LOKO LOKUSHIWO LIBHAYIBHELI: “Kunesikhatsi . . . sekukhuluma.” (Umshumayeli 3:1, 7) Cinisekani kutsi nicitsa sikhatsi lesanele nikhuluma ngenkinga leninayo. Yetsembeka nawuchazela umuntfu loshade naye ngendlela lotiva ngayo nangaloko lokucabangako ngalendzaba. Hlale ‘ukhuluma liciniso’ kuloshade naye. (Efesu 4:25) Ngisho nome utiva utfukutsela, kubalekele kulwisana naye. Imphendvulo leshiwo ngemoya lophansi ingenta kutsi kucocisana kwenu kungagcini sekufana nemphi.
Ngisho nobe ningavumelani, chubeka uba nemusa futsi ungakhohlwa kumkhombisa lutsandvo nenhlonipho umuntfu loshade naye. (Kholose 4:6) Yetamani kulungisa inkinga ngekushesha futsi ningayekeli kukhulumisana.
LONGAKWENTA:
Bekani sikhatsi lesikahle sekukhuluma ngenkinga leninayo
Nasekunguwe lokufanele ulalele, ungamphatamisi umuntfu loshade naye. Nawe utalitfola litfuba lakho lekukhuluma
2 LALELANANI FUTSI NICONDZANE
LOKO LOKUSHIWO LIBHAYIBHELI: “Tsandzanani . . . Nihambe embili ekuhloniphaneni.” (Roma 12:10) Indlela lolalela ngayo ibaluleke kakhulu. Yetama kuwucondza umbono waloshade naye ngekutsi ube ‘neluvelo . . . futsi utfobeke.’ (1 Phetro 3:8; Jakobe 1:19) Ungamane nje wente shengatsi umlalele kantsi awukamlaleli. Nakungenteka, tibekele eceleni tintfo lotentako bese uyamnaka umuntfu loshade naye, nome ucele kutsi nicoce ngalendzaba ngalesinye sikhatsi. Nangabe umuntfu loshade naye umtsatsa njengemngani wakho kunekutsi umtsatse njengesitsa sakho, ngeke ‘usheshe ucansuke.’
LONGAKWENTA:
Chubeka unengcondvo levulekile nawulalela umuntfu loshade naye, ngisho nobe loko lakushoko kukuphatsa kabi
Yetama kutfola loko lacondze kukusho. Naka simo sakhe semtimba nendlela lakhuluma ngayo
3 KWENTENI LOKO LENIVUMELENE NGAKO
LOKO LOKUSHIWO LIBHAYIBHELI: “Kuko konkhe kusebenta matima kunemvuzo; kodvwa labo labalibala kukhulumela futsi bahlala beswele.” (Taga 14:23) Akukeneli kumane nivumelane ngesisombululo lesikahle senkinga letsite. Kufanele nibese niyakwenta loko lenikuncumile. Loko kungadzinga nente imetamo leminyenti, kodvwa kwenta njalo kutanizuzisa. (Taga 10:4) Nangabe nisebenta ndzawonye ngekubambisana, ‘nitawutfola umvuzo lomuhle’ wekusebenta kwenu kamatima.
LONGAKWENTA:
Vumelanani ngekutsi ngutiphi tinyatselo lenitatitsatsa kute nicatulule inkinga leninayo
Nakuchubeka sikhatsi, hlolani kutsi ikhona yini intfutfuko leniyentile


text:
INCENYE 9
Litawufika Nini LiPharadisi?
Tinkinga letikhona lamuhla emhlabeni tifakazela kutsi uMbuso waNkulunkulu sewutawufika ngekushesha. Lukha 21:10, 11; 2 Thimothi 3:1-5
LiBhayibheli labiketela ngetintfo letinyenti letentekako lamuhla. Lasho kutsi bantfu batawutsandza imali, bangalaleli batali, babe nelulaka, futsi batsandze injabulo.
Kuyawuba nekutamatama lokukhulu kwemhlaba, timphi, kuswelakala kwekudla, kanye nekwandza kwetifo. Letintfo tiyenteka lamuhla.
Jesu waphindze watsi tindzaba letinhle teMbuso titawushunyayelwa kuwo wonkhe umhlaba.
UMbuso utawucedza bonkhe bubi. 2 Phetro 3:13
Ngekushesha nje, Jehova utawubhubhisa bonkhe bantfu lababi.
Sathane nemadimoni batawujeziswa.
Labo labalalela Nkulunkulu batawusindza, bangene eveni lelisha lekulunga, lapho kungeke kusabakhona kwesaba, futsi lokulive lapho bantfu batawube betsembana futsi batsandzana khona.


text:
Livangeli laJesu Khristu Ngekulandzisa Kwa-Johane
Livangeli laJesu Khristu Ngekulandzisa Kwa-Johane
- Ekucaleni kungakadalwa lutfo, abevele akhona Livi. Livi abekuNkulunkulu, Livi abenguNkulunkulu.
- Yena lowo labekhonanchanti, abenaNkulunkulu.
- Konkhe kwadalwa ngaye, ngaphandle kwakhe kute lokwadalwa kuko konkhe lokudaliwe.
- Nguye labengumtfombo wekuphila , naloko kuphila bekukukhanya kwebantfu bonkhe.
- Lokukhanya kukhanya ebumnyameni, bumnyama abukakwemukeli.
- Bekukhona umuntfu labetfunywe nguNkulunkulu, libito lakhe bekunguJohane.
- Lowo abetele bufakazi, atewufakaza ngaloko kukhanya, kutsi ngaye bonkhe bantfu bakholwe.
- Yena abengesiko loko kukhanya, kepha abetewufakaza ngaloko kukhanya.
- Kukhanya kweliciniso, lokukhanyisa wonkhe umuntfu, bekuseta emhlabeni.


text:
Sehluko Selishumi Nanye
Nkulunkulu Ukuvumeleleni Kuhlupheka
NguNkulunkulu yini lobangele kuhlupheka emhlabeni?
Nguyiphi imphikiswane leyaphakama ensimini yase-Edeni?
Nkulunkulu uyoyilungisa njani imiphumela yekuhlupheka kwebantfu?
1, 2. Bantfu lamuhla babhekana nakuphi kuhlupheka, futsi ngumiphi imibuto labaye batibute yona?
NGEMUVA kwemphi lematima kulelinye live lokuliwa timphi letinyenti kulo, bafati nebantfwana labatikhulungwane lebebabulewe, bangcwatjelwa ethuneni linye lelikhulu lelitungeletwe tiphambano. Siphambano ngasinye besibhalwe kutsi: “Senteni?” Loyo ngumbuto lobuhlungu kakhulu. Bantfu bayawubuta badzabukile ngemuva kwekuba imphi, inhlekelele, tifo, nobe bugebengu kubulele tihlobo tabo letingenacala, kubhubhise imiti yabo nobe kubaletsele kuhlupheka lokukhulu. Bafuna kwati kutsi kungani behlelwa tinhlekelele letinjena.
2 Kungani Nkulunkulu avumele kuhlupheka? Nangabe Nkulunkulu Jehova anawo onkhe emandla, anelutsandvo, futsi ahlakaniphile kungani umhlaba ugcwele kutondzana nekungalungi lokungaka? Uke watibuta yini lemibuto?
3, 4. (a) Yini lekhombisa kutsi akusiyo intfo lembi kubuta Nkulunkulu kutsi ukuvumeleleni kuhlupheka? (b) Jehova utiva njani ngebubi nekuhlupheka?
3 Kubi yini vele kubuta kutsi Nkulunkulu ukuvumeleleni kuhlupheka? Labanye bacabanga kutsi kubuta lombuto kungasho kutsi abakholwa nobe abamhloniphi Nkulunkulu. Noko, lapho ufundza liBhayibheli utawubona kutsi letinye tinceku taNkulunkulu letetsembekile futsi letimesabako take tatibuta lombuto. Nasi sibonelo: Umphrofethi Habakhuki wabuta Jehova watsi: “Wentelani kutsi ngibone bubi lobungaka? Ukubeketelelani kuhlushwa kwalabacindzetelekile?”
4 Jehova wamtsetsisa yini umphrofethi Habakhuki ngekubuta lemibuto? Cha, akazange. Esikhundleni saloko lamavi aHabakhuki wawafaka emlandvweni lophefumulelwe weliBhayibheli. Nkulunkulu waphindze wamsita kutsi afundze lokunyenti futsi waba nekukholwa lokucinile. Jehova ufuna kwenta lokufananako nakuwe. Khumbula, liBhayibheli lifundzisa kutsi “yena uyanikhatsalela.” (1 Phetro 5:7) Nkulunkulu uyabutondza bubi nekuhlupheka ngetulu kwanobe ngumuphi lomunye umuntfu. (Isaya 55:8, 9) Kungani pho kunekungalungi lokungaka emhlabeni?
KUNGANI KUNEKUHLUPHEKA LOKUNGAKA?
5. Ngaletinye tikhatsi bantfu baniketwa tiphi tizatfu tekutsi kungani sihlupheka, kodvwa liBhayibheli lifundzisani?
5 Bantfu betinkholo letehlukahlukene babutile kubafundisi babo kutsi kungani kunekuhlupheka lokungaka. Imvamisa, baphendvulwa ngekutsi kuhlupheka kuyintsandvo yaNkulunkulu futsi wavele watihlela kadzeni tonkhe tintfo letihlanganisa netentakalo letibuhlungu. Bantfu labanyenti batjelwa kutsi tindlela taNkulunkulu awunawumane uticondze. Baphindze batjelwe kutsi nguye lobulala bantfu nebantfwana khona bayohlala naye ezulwini. Njengobe ufundzile, Nkulunkulu Jehova angeke ente tintfo letimbi. LiBhayibheli litsi: “Akube khashane naNkulunkulu kuba ngumenti walokubi, kwenta bubi akube khashane naSomandla.”
6. Kungani bantfu labanyenti benta liphutsa lekusola Nkulunkulu ngato tonkhe tinhlupheko letisemhlabeni?
6 Uyati kutsi kungani bantfu benta liphutsa lekusola Nkulunkulu ngako konkhe kuhlupheka lokusemhlabeni? Etimeni letinyenti, basola Nkulunkulu Somandla ngobe bacabanga kutsi nguye lobusa lomhlaba. Abayati imphendvulo lesebaleni kodvwa lebalulekile lefundziswa liBhayibheli. Ulifundzile leliciniso eSehlukweni 3 salencwadzi. Liciniso kutsi nguSathane Develi umbusi walelive.
7, 8. (a) Live libubonisa njani buntfu bembusi walo? (b) Kungapheleli kwebantfu kanye ‘nesikhatsi nematfuba’ kuholela njani ekuhluphekeni?
7 LiBhayibheli litsi: “Umhlaba wonkhe ungephansi kwemandla aLomubi.” (1 Johane 5:19) Nembala nawubuka kuliciniso loku. Lelive liveta buntfu balesidalwa semoya ‘lesinguMkhohlisi wemhlaba wonkhe.’ (Sembulo 12:9) Sathane unentondvo, ngumkhohlisi futsi unelunya. Ngako live lingephansi kwemandla akhe, ligcwele intondvo, kukhohlisa kanye nelunya. Lesi ngulesinye setizatfu lesenta kube nekuhlupheka lokungaka emhlabeni.
8 Sizatfu sesibili lesenta kutsi kube nekuhlupheka lokungaka kutsi solomane bantfu abakapheleli futsi banesono kusukela ekuhlubukeni esimini yase-Edeni, njengobe sifundzile eSehlukweni 3. Bantfu labanesono behlulekile kubusa, ngako loko kuholele ekutseni kube netimphi, kucindzeteleka, kanye nekuhlupheka. (Umshumayeli 4:1; 8:9) Sizatfu sesitsatfu lesenta kube nekuhlupheka kutsi “sikhatsi nematfuba kubehlela bonkhe.” (Umshumayeli 9:11) Eveni lelingabuswa nguJehova njengeNkhosi, bantfu labanyenti bayahlupheka ngekutsi babe sendzaweni leyingoti ngesikhatsi lesibi.
9. Kungani singaciniseka kutsi Jehova unaso sizatfu sekuvumela kuhlupheka kuchubeke?
9 Kuyasidvudvuta kwati kutsi akusiye Nkulunkulu lobangela kuhlupheka. Akusiye lobangela timphi, bugebengu, nekucindzeteleka, nobe tinhlekelele letibangele kutsi bantfu labanyenti bahlupheke. Nobe kunjalo, sidzinga kwati kutsi kungani Jehova ayekela konkhe lokuhlupheka? Nangabe anguSomandla, unawo emandla ekukucedza. Ngako, kungani angakucedzi lokuhlupheka? Nkulunkulu welutsandvo lesifundze ngaye kufanele kube unaso sizatfu lesihle sekungakucedzi lokuhlupheka.
IMPHIKISWANE LENKHULU
10. Yini Sathane abeyingabata, futsi loko wakwenta njani?
10 Kute sitfole kutsi kungani Nkulunkulu avumela kuhlupheka kudzingeka sitfole kutsi kuhlupheka kwacala kanjani. Lapho Sathane abangela kutsi bo-Adamu na-Eva bangamlaleli Jehova kwacalisa imphikiswane lenkhulu. Sathane abengangabati kutsi Jehova unemandla. Nembala Sathane abati kutsi Jehova unemandla langapheli. Kunaloko, Sathane abengabata ligunya laJehova lekubusa. Ngekutsi Nkulunkulu ngumcalimanga logodlela bantfu lokulungile, Sathane abetsi Jehova ungumbusi longakalungi. (Genesisi 3:2-5) Sathane wase utsi umuntfu angaphila ncono nakangabuswa nguNkulunkulu. Loko kwakukuhlaselwa kwebukhosi baJehova, ligunya lakhe lekubusa.
11. Kungani Jehova angazange atibhubhise tihlubuki e-Edeni?
11 Adamu na-Eva bavukela Jehova. Ecinisweni batsi: ‘Asimdzingi Jehova njengeMbusi wetfu. Singatincumela loko lokulungile naloko lokungakalungi.’ Jehova abetayicatulula njani lemphikiswane? Abetabafundzisa njani bantfu bonkhe kutsi letihlubuki beticala emanga, futsi indlela yakhe yekubusa kwakungiyo lelungile? Lomunye abengase atsi Nkulunkulu abefanele atibhubhise letihlubuki bese ucala yonkhe intfo kabusha. Kodvwa Jehova abesayishito injongo yakhe yekugcwalisa umhlaba ngentalelwane ya-Adamu na-Eva, futsi abefuna kutsi bahlale emhlabeni lolipharadisi. (Genesisi 1:28) Jehova uhlale atigcwalisa tinjongo takhe. (Isaya 55:10, 11) Ngetulu kwaloko, kubhubhisa tihlubuki e-Edeni bekungeke kuyicatulule imphikiswane lephatselene neligunya laJehova lekubusa.
12, 13. Fananisa kutsi kungani Jehova avumele Sathane kutsi abuse live, nekutsi kungani avumele bantfu kutsi batibuse.
12 Ase sifananise. Ase sitsi thishela ubonisa bafundzi indlela yekubala sibalo lesimatima. Umfundzi lohlakaniphile kepha longalaleli utsi indlela yathishela yekubala lesibalo akusiyo. Loku kusho kutsi thishela akakwati kufundzisa futsi lomfundzi utsi yena ukwati ncono kubala lesibalo. Labanye bafundzi bacabanga kutsi ucinisile futsi nabo bacala kungamlaleli thishela. Yini lokufanele yentiwe nguthishela? Nakabacosha bonkhe labafundzi labangalaleli, batawucabanga kutsini laba labanye bafundzi? Awucabangi yini kutsi bangatsi lomfundzi abecinisile futsi nalabo labamsekele bente kahle? Bonkhe laba labanye bafundzi bangase bangamhloniphi thishela bacabange kutsi wesaba kubonakala kutsi uneliphutsa naye. Kodvwa ase sitsi thishela uvumela lomfundzi longalaleli kutsi asibale lesibalo kute labanye babone.
13 Jehova wenta lokufananako naloko lokwentiwe ngulothishela. Khumbula kutsi lemphikiswane beyingatsintsi letihlubuki todvwa e-Edeni. Tigidzi tetingilosi nato tatibukele. (Jobe 38:7; Danyela 7:10) Indlela Jehova abetawusebentelana ngayo naletihlubuki beyiyotitsintsa kakhulu leto tingilosi, nebantfu ekugcineni. Ngako-ke, yini Jehova layentile? Uvumele Sathane kutsi abonise indlela abetawubusa ngayo bantfu. Nkulunkulu uvumele nekutsi bantfu batibuse bacondziswa nguSathane.
14. Bafundzani bantfu ekuvumeleni kwaJehova kutsi batibuse?
14 Thishela lesikhulume ngaye wati kancono kutsi bafundzi labangalaleli baneliphutsa. Kodvwa uyabavumela kutsi babonise bafundzi bonkhe loko labebatsi bangakwenta. Lapho behluleka, bonkhe laba labanye bafundzi labalalelako batawubona kutsi thishela nguye kuphela lokwati kufundzisa. Ngemuva kwaloko bangacondza kutsi kungani thishela abacosha bafundzi labangalaleli esikhatsini lesitako. Ngalokufanako, Jehova uyati kutsi bonkhe bantfu labatsembekile netingilosi bayojabula nababona kutsi Sathane netihlubuki letikanye naye behlulekile nekutsi bantfu nabo abakwati kutibusa. NjengaJeremiya wasendvulo, bayofundza emaciniso labalulekile: “Awu, Simakadze [Jehova], ngiyati kutsi kute umuntfu lotiphatsele yena imphilo yakhe. Akusiko kwemuntfu kutsi aticondzisele yena tinyatselo takhe.”
KUNGANI KUTSETSE SIKHATSI LESIDZE KANGAKA?
15, 16. (a) Kungani Jehova avumele kuhlupheka kwachubeka sikhatsi lesidze kangaka? (b) Kungani Jehova angakabuvimbeli bugebengu?
15 Kungani pho Jehova ayekele kuhlupheka sikhatsi lesidze kangaka? Kungani angativimbeli tintfo letimbi kutsi tenteke? Ase ucabangele tintfo letimbili thishela lesikhulume ngaye nasifananisa langeke atente. Kwekucala, angeke amvimbele lomfundzi lovukelako kutsi asho loko lafuna kukusho. Kwesibili, thishela angeke amsite ekubaleni lesibalo. Ngendlela lefananako, ase sicabangele tintfo letimbili Jehova lavele watimisela kutsi angeke atente. Kwekucala, akamvimbeli Sathane nalabo labamsekelako kutsi betame kukhombisa kutsi loko labakushoko kuliciniso. Loko kudzinge lichi. Kuleminyaka letikhulungwane leyendlulile, bantfu betame tonkhe tinhlobo tekutibusa, kanye netinhlobo tabohulumende bebantfu. Bantfu batfutfuke benela etindzabeni tesayensi nakuletinye tici, kodvwa kungalungi, buphuya, bugebengu, kanye netimphi kube kubi kakhulu. Kubonakele kutsi bantfu bayehluleka kutibusa.
16 Kwesibili, Jehova akamelekeleli Sathane ekubuseni lelive. Nangabe Nkulunkulu abengavimbela bugebengu, bekungeke yini loko kukhombise kutsi usekela luhlangotsi letihlubuki? Bekungeke yini kwente bantfu bacabange kutsi encenye bangakwati kubusa ngendlela lephumelelako? Nangabe Jehova abengenta kanjalo, bekutakusho kutsi ucala emanga. Noko-ke “Nkulunkulu akasiye umuntfu kutsi angacala emanga.”
17, 18. Yini Jehova latayenta ngawo wonkhe umonakalo lobangelwe kubusa kwebantfu nemoya Sathane lanawo?
17 Kutsiwani-ke ngalomonakalo lomkhulu kangaka lowentekile kusukela bantfu bahlubuka kuNkulunkulu? Kufanele sikhumbule kutsi Jehova ungusomandla. Ngako angakwati kulungisa simo lesibi lesisemhlabeni futsi utasilungisa. Njengobe sesivele sifundzile, konakala kwemhlaba lesiphila kuwo kuyolungiswa lapho lomhlaba wentiwa liPharadisi. Imiphumela yesono itawususwa ngekuba nekukholwa emhlatjelweni wesihlengo saJesu, futsi imiphumela yekufa iyocedvwa ngeluvuko. Nkulunkulu utawubese usebentisa Jesu ‘kucitsa imisebenti yaSathane.’ (1 Johane 3:8) Konkhe loku Jehova utakwenta ngesikhatsi sakhe lesifanele. Siyajabula ngekutsi akasitsatsanga ngematata sinyatselo, kodvwa wabeketela, loko kusinikete litfuba lekutsi sifundze ngaye futsi simkhonte. (2 Phetro 3:9, 10) Nyalo, Nkulunkulu ufuna kusita tonkhe tikhonti takhe leticotfo tibeketelele nobe ngukuphi kuhlupheka letingase tibhekane nako kulelive leligcwele tinkinga.
18 Labanye bangabuta, konkhe lokuhlupheka bekungeke yini kuvinjelwe kube Nkulunkulu abedale Adamu na-Eva ngendlela yekutsi bangakwati kuvukela? Kuphendvula lombuto, udzinga kukhumbula sipho lesiligugu Jehova lakuphe sona.
UYOSISEBENTISA NJANI LESIPHO LESIVELA KUNKULUNKULU?
19. Ngusiphi sipho Jehova lasiphe sona, futsi kungani kufanele sisatise?
19 Njengobe sifundzile eSehlukweni 5, bantfu badalwa banenkhululeko yekutikhetsela. Uyabona yini kutsi sipho lesihle leso? Nkulunkulu wadala tilwane letinyenti futsi tona tiphila ngekulandzela imvelo. (Taga 30:24) Umuntfu wente emarobhothi lawente ngendlela yekutsi ente nobe yini latjelwe yona. Besingajabula yini kube natsi Nkulunkulu wasidala saba njalo? Cha, besingeke. Siyajabula ngekuba nenkhululeko yekwenta tincumo letinjengekutsi siyoba bantfu labanjani, siyophila kanjani nekutsi bobani lesiyobakhetsa babe bangani betfu. Sifuna kujabula futsi nguloko kanye Nkulunkulu lakufunako.
20, 21. Ungasisebentisa njani sipho senkhululeko yekutikhetsela ngendlela lencono kakhulu, futsi kungani kufanele sifune kwenta njalo?
20 Jehova akatsandzi kutsi simkhonte ngekucindzetelwa. (2 Khorinte 9:7) Ase sifananise: Ngukuphi lobekungajabulisa umtali kakhulu
21 Unelitfuba lekusebentisa lesipho lesimangalisako senkhululeko yekutikhetsela ngendlela lencono kakhulu. Ungaba sekhatsi kwetigidzi tebantfu letibe seluhlangotsini lwaJehova. Tenta Nkulunkulu ajabule ngekukhombisa kutsi Sathane ucala emanga nekutsi kubusa bantfu kuyamehlula. (Taga 27:11) Nawe ungenta lokufanako ngekukhetsa indlela lekahle yekuphila. Lendlela sitawucoca ngayo esehlukweni lesilandzelako.


text:
Siyini Sifundvo SeliBhayibheli?
BoFakazi BaJehova bachuba tifundvo teliBhayibheli letiphendvula imibuto leminyenti lefaka ekhatsi lena:
Ungubani Nkulunkulu?
Nkulunkulu uyangikhatsalela yini vele?
Ngingenta njani kute ngiphile kamnandzi nalengishade naye?
Ngingayitfola njani injabulo ekuphileni?
Langentasi utawutfola timphendvulo temibuto bantfu labavame kuyibuta mayelana nendlela lesisichuba ngayo sifundvo seliBhayibheli.
Nikuhlela njani kufundvwa kweliBhayibheli? Sihlatiya tihloko letifanana nalesitsi “Nkulunkulu” nobe “umshado” bese sihlola emavesi lehlukehlukene eliBhayibheli lakhuluma ngaleso sihloko. Ngekucatsanisa lamavesi, sibese siyakutfola lokushiwo liBhayibheli ngaleso sihloko futsi ngalendlela sivumela liBhayibheli kutsi litikhulumele.
Kuze sitfole lusito ekutadisheni liBhayibheli, sisebentisa incwadzi letsi Lifundzisani Mbambambamba LiBhayibheli? Lencwadzi iphindze icacise naletinye tindzaba lokufaka ekhatsi kutsi litsini liBhayibheli ngaNkulunkulu, ngaJesu kanye nangelikusasa.
Kungumalini kutadisha liBhayibheli? Sifundvo seliBhayibheli simahhala netincwadzi lesitibentisako atitsengiswa.
Kutsatsa sikhatsi lesingakanani kufundza? Bantfu labanyenti basebentisa li-awa nobe ngephansi liviki ngalinye batadisha liBhayibheli natsi kodvwa sikhatsi sekufundza singashintja kuye ngetimo takho. Tsine sitawufundza nawe ngesikhatsi lesikulungelako.
Kwentekani nangicela sifundvo seliBhayibheli? Nawucela sifundvo seliBhayibheli, lomunye waboFakazi BaJehova utakuvakashela endzaweni lekulungelako nangesikhatsi lesikahle kuwe. LoFakazi utawusebentisa imizuzu lembalwa akukhombise kutsi sisichuba njani sifundvo seliBhayibheli. Nawutsandza, ungachubeka nekufundza.
Nangabe ngisemukela sifundvo seliBhayibheli, kufanele ngibe nguFakazi WaJehova yini? Chake. Tsine boFakazi BaJehova siyakutsandza kufundzisa bantfu ngeliBhaybiheli kodvwa asiphoceleli muntfu kutsi abe lilunga lenkholo yetfu. Esikhundleni saloko, ngenhlonipho, sifundzisa lokushiwo liBhayibheli sikhumbula kutsi umuntfu ngamunye unelilungelo lekutikhetsela loko lafuna kukukholelwa.—1 Phetro 3:15.
Fundza Kabanti
LUHLELO LWEKUFUNDZISWA NGELIBHAYIBHELI
Kungani Kufanele Utadishe LiBhayibheli?
LiBhayibheli linika tigidzi tebantfu labasemhlabeni wonkhe timphendvulo temibuto lebalulekile ekuphileni. Ungatsandza yini kuba ngulomunye wabo?
LUHLELO LWEKUFUNDZISWA NGELIBHAYIBHELI
Yini Leyentekako Nakuchutjwa Sifundvo SeliBhayibheli?
Emhlabeni wonkhe BoFakazi BaJehova batiwa ngeluhlelo lwekufundza nebantfu liBhayibheli mahhala. Tibonele kutsi lisebenta kanjani.
MAYELANA NATSI
Cela Sifundvo SeliBhayibheli
Tfola sifundvo seliBhayibheli samahhala ngesikhatsi nasendzaweni lekulungelako.


text:
Imininingwane Lesekugcineni
1 JEHOVA
Ligama laNkulunkulu nguJehova, lisho kutsi “Ubangela Kutsi Kube Khona.” Jehova nguNkulunkulu somandla futsi wadala tonkhe tintfo. Unemandla ekwenta noma ngabe yini lafuna kuyenta.
Ngelulwimi lwesiHebheru, ligama laNkulunkulu belibhalwa ngetinhlavu letine. NgesiNgisi letinhlavu timelelwa ngu-YHWH noma JHVH. EmiBhalweni yekucala yesiHebheru ligama laNkulunkulu livela tikhatsi leticishe tibe ngu-7 000. Bantfu emhlabeni wonkhe balibhala ngetindlela letehlukene leligama laJehova, baphindze balibite nangendlela lejwayelekile ngelulwimi lwabo.
2 LIBHAYIBHELI ‘LIPHEFUMULELWE NGUNKULUNKULU’
UmBhali weliBhayibheli nguNkulunkulu, kodvwa wasebentisa bantfu kuze balibhale. Loku kuyafana nalokwentiwa ngusomabhizinisi nakatjela mabhalane wakhe kutsi abhale incwadzi lecuketse lokushiwo nguye. Nkulunkulu wasebentisa umoya wakhe longcwele kuze acondzise babhali beBhayibheli kutsi babhale imicabango yakhe. Umoya waNkulunkulu wabacondzisa ngetindlela letehlukahlukene, ngaletinye tikhatsi bebabona imibono noma baphuphe emaphupho labebabese bayawabhala.
3 TIMISO
Timiso timfundziso teliBhayibheli letichaza liciniso lelibalulekile. Sibonelo saloku kutsi simiso lesitsi “kutihlanganisa nebantfu lababi kona imikhuba lemihle” sisifundzisa kutsi nasitihlanganisa nebantfu labakahle sitakwenta lokuhle, kantsi nasitihlanganisa nebantfu lababi sitakwenta tintfo letimbi. (1 Khorinte 15:33) Simiso lesitsi “nobe yini umuntfu layihlanyelako, utawuvuna yona” sisifundzisa kutsi ngeke siyibalekele imiphumela yetento tetfu.—Galathiya 6:7.
4 SIPHROFETHO
Siphrofetho ngumlayeto lovela kuNkulunkulu. Singaba yinchazelo yentsandvo yaNkulunkulu, singasifundzisa kutsi kufanele sitiphatse njani, singaphindze sibe ngumyalo noma sehlulelo. Singaphindze sisitjele ngalokusetakwenteka esikhatsini lesitako. Tinyenti tiphrofetho letishiwo liBhayibheli lesetivele tigcwalisekile.
5 TIPHROFETHO LETIMAYELANA NAMESIYA
Tiphrofetho letinyenti letikhuluma ngaMesiya tagcwaliseka kuJesu. Fundza libhokisi lelitsi “ Tiphrofetho Letimayelana NaMesiya.”
▸ Sehl. 2, sig. 17, umbhalo longentansi.
6 IYINI INJONGO YANKULUNKULU NGEMHLABA?
Ngesikhatsi Jehova adala umhlaba, bekafuna ube likhaya lelihle lebantfu labamtsandzako. Injongo yakhe solo ayikashintji. Masinyane, Nkulunkulu utawususa bubi futsi anikete bantfu labamkhontako kuphila lokuphakadze.
7 SATHANE DEVELI
Sathane yingilosi leyacala kuvukela Nkulunkulu. Ubitwa ngekutsi nguSathane, lokusho “Umphikisi” ngoba ulwisana naJehova. Uphindze abitwe ngekutsi nguDeveli, lokusho “Umnyundzeli.” Leligama walitfola ngobe ucamba emanga ngaNkulunkulu aphindze adukise bantfu.
8 TINGILOSI
Jehova wadala tingilosi kusesele sikhatsi lesidze kutsi adale umhlaba. Watidalela kutsi tiphile ezulwini. Kunetingilosi letingetulu kwetigidzi letilikhulu. (Danyela 7:10) Tinemagama kanye nebuntfu lobungafani, futsi tingilosi letetsembekile ativumi kukhontwa bantfu. Tinetigaba letingafani futsi tiniketwa imisebenti leyehlukahlukene. Lemisebenti ifaka ekhatsi kutjela bantfu umlayeto lovela kuJehova, kusebenta esihlalweni sakhe sebukhosi, kuvikela nekucondzisa tinceku taJehova letisemhlabeni, kwendlulisa tehlulelo takhe, kanye nekusekela umsebenti wekushumayela. (Tihlabelelo 34:7; Sembulo 14:6; 22:8, 9) Esikhatsini lesitako, titawube tinaJesu nakuliwa imphi ye-Amagedoni.—Sembulo 16:14, 16; 19:14, 15.
9 SONO
Sono ngunobe yini lesiyicabangako, lesiyentako nobe indlela lesitiva ngayo lengahambisani nentsandvo yaJehova. Nkulunkulu usinike imitsetfo netimiso kute tisisite singenti sono ngemabomu ngobe sono siyabulimata buhlobo betfu naye. Ekucaleni Jehova wadala tonkhe tintfo taba bete sono, kepha ngesikhatsi bo-Adamu na-Eva bangamlaleli, baba nesono. Bo-Adamu na-Eva baguga base bayafa, natsi siyaguga siphindze sife ngobe satfola sono kubo.
10 I-AMAGEDONI
I-Amagedoni yimphi yaNkulunkulu letawubhubhisa lelive laSathane iphindze icedze bonkhe bubi lobusemhlabeni.
11 UMBUSO WANKULUNKULU
UMbuso waNkulunkulu nguhulumende wakhe losezulwini. Jesu Khristu uyiNkhosi yaloMbuso. Esikhatsini lesitako, Jehova utawususa bonkhe bubi lobusemhlabeni asebentisa loMbuso wakhe. UMbuso waNkulunkulu utawubusa emhlabeni wonkhe.
12 JESU KHRISTU
Nkulunkulu wadala Jesu kucala asengakatidali letinye tintfo. Jehova watfumela Jesu emhlabeni kute afele bonkhe bantfu. Jehova wavusa Jesu ngemuva kwekuba sekafile. Nyalo Jesu uyiNkhosi yeMbuso waNkulunkulu.
13 SIPHROFETHO LESIMAYELANA NEMAVIKI LANGU-70
LiBhayibheli labiketela kutsi Mesiya utawuvela nini. Loku bekutawenteka nakuphela emaviki langu-69, lacala ngemnyaka wa-455 B.C.E., aphela nga-29 C.E.
Sati ngani kutsi aphela ngemnyaka wa-29 C.E.? Emaviki langu-69 acala ngemnyaka wa-455 B.C.E., ngesikhatsi Nehemiya efika eJerusalema futsi acala kulakha kabusha lelidolobha. (Danyela 9:25; Nehemiya 2:1, 5-8) Ligama lelitsi “dazini” (dozen) likwenta ucabange ngenombolo lengu-12, ngako ligama lelitsi “liviki” lisikhumbuta ngenombolo lengu-7. Emaviki lakulesiphrofetho akusiwo emaviki lakhiwa ngemalanga lasikhombisa kodvwa ngulakhiwa yiminyaka lesikhombisa, njengobe siphrofetho seliBhayibheli sitsi “umnyaka umele lilanga linye.” (Numeri 14:34; Hezekeli 4:6) Loku kusho kutsi liviki linye liyiminyaka lesikhombisa, futsi emaviki langu-69 nawuwaphindza kasikhombisa kuphuma iminyaka lengu-483 (69 x 7). Nasibala iminyaka lengu-483 sisuka ku-455 B.C.E., kusibeka ku-29 C.E. Lona ngumnyaka Jesu labhajatiswa ngawo futsi waba nguMesiya.—Lukha 3:1, 2, 21, 22.
Lesiphrofetho saphindze sakhuluma ngalelinye liviki, lelakha leminye iminyaka lesikhombisa. Kuleso sikhatsi, ngemnyaka wa-33 C.E., Mesiya bekatawubulawa futsi ngemnyaka wa-36 C.E., tindzaba letimnadzi teMbuso waNkulunkulu betitawucala kushunyayelwa etiveni tonkhe hhayi nje kumaJuda kuphela.—Danyela 9:24-27.
14 IMFUNDZISO LENGEMANGA LEMAYELANA NAMTSATFU AMUNYE
LiBhayibheli lifundzisa kutsi Jehova Nkulunkulu unguMdali, futsi wadala Jesu kucala asengakatidali letinye tintfo. (Kholose 1:15, 16) Jesu akasuye Nkulunkulu Somandla. Akazange atsi ulingana naNkulunkulu. Ecinisweni watsi: “Babe mkhulu kunami.” (Johane 14:28; 1 Khorinte 15:28) Letinye tinkholo tifundzisa kutsi Nkulunkulu Mtsatfu Amunye, titsi: unguBabe, uyiNdvodzana futsi ungumoya longcwele. EBhayibhelini alikho ligama lelitsi “Mtsatfu Amunye.” Lena yimfundziso yemanga.
Umoya longcwele ngemandla aNkulunkulu langabonakali lawasebentisako kute afeze injongo yakhe. Awusiye umuntfu. Sibonelo saloku kutsi emaKhristu ekucala ‘agcwala umoya longcwele,’ futsi Jehova watsi: “Ngitawutfululela umoya wami kuto tonkhe tinhlobo tebantfu.”—Imisebenti 2:1-4, 17.
15 SIPHAMBANO
EmaKhristu eliciniso awasisebentisi siphambano nakakhonta Nkulunkulu. Leni?
Sekuphele sikhatsi lesidze siphambano sisetjentiswa enkholweni yemanga. Kadzeni besisetjentiswa nakukhontwa imvelo nasemikhosini yekulalana lebeyentiwa bantfu labangamkhonti Nkulunkulu. Eminyakeni lengu-300 ngemuva kwekutsi Jesu afile, emaKhristu bekangasisebentisi siphambano nakakhonta Nkulunkulu. Ngekuhamba kwesikhatsi, Constantine, lobekanguMbusi wemaRoma wenta siphambano saba luphawu lwemaKhristu. Siphambano sasetjentiswa kute buKhristu batiwe bantfu labanengi. Kute kuhlobana lokukhona emkhatsini wesiphambano naJesu Khristu. I-“New Catholic Encyclopedia” itsi: “Siphambano besisetjentiswa bantfu busengakacali buKhristu futsi sisetjentiswa ngisho nasemasikweni ebantfu labangasiwo emaKhristu.”
Jesu akazange afele esiphambanweni. Ligama lesiGriki lelisho “siphambano” nalihunyushwa lisho “sigodvo lesicondzile” nobe “sihlahla.” I-“The Companion Bible” itsi: “Kute ngesiGriki [EThestamenteni Lelisha] lokuveta kutsi siphambano sisho tingodvo letimbili.” Jesu wafela elugodvweni lolucondzile.
Jehova akafuni kutsi sisebentise titfombe noma tithico nasimkhonta.—Eksodusi 20:4, 5; 1 Khorinte 10:14.
16 SIKHUMBUTO
Jesu watjela bafundzi bakhe kutsi bagubhe Sikhumbuto sekufa kwakhe. Basigubha minyaka yonkhe ngaNisani 14, lokulilanga lelifanako nalelo ema-Israyeli labegubha ngalo liPhasika. ESikhumbutweni kuhanjiswa sinkhwa neliwayini lokumelela umtimba nengati yaJesu. Labatawubusa naJesu ezulwini badla lesinkhwa futsi banatse leliwayini. Labatawuphila phakadze emhlabeni nabo babakhona eSikhumbutweni kodvwa abasidli lesinkhwa nobe banatse leliwayini.
17 UMPHEFUMULO
LiHumusho Lemhlaba Lomusha lisebentisa ligama lelitsi “umphefumulo” nalikhuluma (1) ngemuntfu, (2) ngesilwane (3) nangekuphila kwemuntfu nobe kwesilwane. Nati tibonelo:
Umuntfu. “Emalangeni aNowa . . . bantfu labambalwa, lokuyimiphefumulo lesiphohlongo, bahamba ngekuphepha etikwemanti.” (1 Phetro 3:20) Kulombhalo ligama lelitsi ‘imiphefumulo’ lisho bantfu, lokunguNowa nemfati wakhe, emadvodzana abo lamatsatfu kanye nebafati bawo.
Silwane. ‘Nkulunkulu watsi: “Emanti akagcwale yonkhe inhlobo yetilwane [imiphefumulo] letiphilako, kundize tinyoni etikwemhlaba emkhatsini wesibhakabhaka.” Nkulunkulu waphindze watsi: “Umhlaba awuvete tonkhe tinhlobo tetilwane [imiphefumulo] letiphilako: tonkhe tinhlobo tetifuyo, netetilwane letihamba ngesisu, netilo tesiganga.” Kwase kuba njalo.’—Genesisi 1:20, 24.
Kuphila kwemuntfu nobe kwesilwane. Jehova watjela Mosi watsi: “Bonkhe labo bebafuna kukubulala [labebafuna umphefumulo wakho] sebafile.” (Eksodusi 4:19) Ngesikhatsi Jesu asemhlabeni watsi: “Ngingumelusi lomuhle; umelusi lomuhle unikela ngemphefumulo wakhe ngenca yetimvu.”—Johane 10:11.
Umuntfu nakenta lokutsite ‘ngemphefumulo wonkhe,’ loko kusho kutsi ukwenta ngekutitsandzela nangemandla akhe onkhe. (Matewu 22:37; Dutheronomi 6:5) Ligama lelitsi “umphefumulo” lingasetjentiswa kuze kuchazwe sifiso sekudla yonkhe intfo lephilako lenaso. Umuntfu lofile noma sidvumbu kungaphindze kutsiwe ngumphefumulo lofile.—Numeri 6:6; Taga 23:2; Isaya 56:11; Hagayi 2:13.
18 UMOYA
Ku-New World Translation, ligama lesiHebheru nelesiGriki lelitsi “umoya” lingasho tintfo letinyenti letehlukene. Lisho tintfo letingabonakali letifaka ekhatsi umoya lohhushako, nobe umoya lophefumulwa bantfu netilwane. Leligama lingaphindze lisentjetiswe nakukhulunywa ngetingilosi nangemoya longcwele, longemandla aNkulunkulu lawasebentisako. LiBhayibheli alifundzisi kutsi kunalokutsite kumuntfu lokuchubeka kuphila nasekafile.—Eksodusi 35:21; Tihlabelelo 104:29; Matewu 12:43; Lukha 11:13.
19 IGEHENA
IGehena ligama lesigodzi lesisedvute neJerusalema lapho bekulahlwa futsi kushiswa khona tibi. Kute bufakazi lobukhombisa kutsi ngesikhatsi saJesu kulesigodzi bekuhlushwa nobe kushiswa tilwane nobe bantfu basaphila. Ngako iGehena ayimeleli indzawo lengabonakali lapho bantfu labafile bahlushwa futsi bashiswa khona kuze kube phakadze. Ngesikhatsi Jesu akhuluma ngebantfu labajikijelwa eGehena, abesho kutsi batawubhujiswa bangaphindzi babe khona.—Matewu 5:22; 10:28.
20 UMTHANTAZO WENKHOSI
Lona ngumthantazo Jesu lawusho nakafundzisa bafundzi bakhe indlela yekuthantaza. Uphindze ubitwe ngekutsi nguBabe Wetfu noma ngumthantazo losibonelo. Sibonelo saloko kutsi Jesu wasifundzisa kutsi sithantaze sitsi:
“Alingcweliswe libito lakho”
Sithantazela kutsi Jehova acedze kukhulunyelwa kabi kweligama lakhe nawo onkhe emanga lakhulunywako ngaye. Loku kubalulekile kute konkhe lokusezulwini nasemhlabeni kungcwelise futsi kuhloniphe ligama laNkulunkulu.
“UMbuso wakho awute”
Sithantazela kutsi hulumende waNkulunkulu ubhubhise lelive lelibi laSathane, uphindze ubuse lomhlaba futsi uwente ube lipharadisi.
“Intsandvo yakho ayentiwe emhlabeni”
Sithantazela kutsi injongo yaNkulunkulu ngemhlaba ifezeke kuze bantfu labalalelako nalabete sono baphile phakadze ePharadisi, njengoba bekunguleyo injongo yaJehova nakadala bantfu bekucala.
21 INHLAWULO
Jehova wasiletsela inhlawulo kute asindzise bantfu esonweni nasekufeni. Inhlawulo linani lebelidzingeka kute kubhadalwe kuphila lokute sono lokwalahlwa ngu-Adamu, kuphindze kulungiswe nebuhlobo bemuntfu naJehova lobesebulimele. Nkulunkulu watfumela Jesu emhlabeni kute afele tonkhe toni. Kufa kwaJesu kwenta bonkhe bantfu batfole litfuba lekuphila phakadze futsi bagcine sebete sono.
22 UBALULEKE NGANI UMNYAKA WA-1914?
Siphrofetho lesikuDanyela sehluko 4 sisifundzisa kutsi Nkulunkulu abetawucalisa uMbuso wakhe nga-1914.
Siphrofetho: Jehova wabangela kutsi iNkhosi Nebukhadnezari iphuphe ngesiphrofetho lesimayelana nesihlahla lesikhulu lesajutjwa. Kuleliphupho, lesihlahla saboshwa ngelibhande lensimbi nelelitfusi kute lisivimbe singakhuli kuze kuphele “tikhatsi letisikhombisa.” Ngemuva kwaloko, lesihlahla besitawuphindze sikhule.—Danyela 4:1, 10-16.
Sisho kutsini kitsi lesiphrofetho?: Lesihlahla simelela kubusa kwaNkulunkulu. Kwaphela iminyaka leminyenti Jehova asebentisa emakhosi laseJerusalema kute abuse sive sema-Israyeli. (1 Tikhronike 29:23) Kubusa kwawo kwabese kuyaphela ngobe abese awasetsembeki. LiJerusalema labhujiswa ngemnyaka wa-607 B.C.E. Leso kwaba sicalo ‘setikhatsi letisikhombisa.’ (2 Emakhosi 25:1, 8-10; Hezekeli 21:25-27) Ngesikhatsi Jesu atsi: “Tive tiyawuyigcobagcoba ngetinyawo iJerusalema, kudzimate kube sikhatsi lesibekiwe setive,” abekhuluma ‘ngaletikhatsi letisikhombisa.’ (Lukha 21:24) Ngako “tikhatsi letisikhombisa” atizange tiphele ngesikhatsi Jesu alamhlabeni. Jehova wetsembisa kutsi utawubeka iNkhosi nasekuphele “tikhatsi letisikhombisa.” Kubusa kwaleNkhosi lensha lenguJesu, kutawuletsela bonkhe bantfu baNkulunkulu tibusiso emhlabeni wonkhe kuze kube phakadze.—Lukha 1:30-33.
Betitawutsatsa sikhatsi lesinganani “tikhatsi letisikhombisa”?: “Tikhatsi letisikhombisa” tatsatsa iminyaka lengu-2 520. Nasibala iminyaka lengu-2 520 sisuka ku-607 B.C.E., sifika ku-1914. Leso sikhatsi Jehova labeka ngaso Jesu longuMesiya kutsi abe yiNkhosi yeMbuso waNkulunkulu ezulwini.
Sifika njani ku-2 520? LiBhayibheli litsi tikhatsi letintsatfu nehhafu takha emalanga langu-1 260. (Sembulo 12:6, 14) Ngako “tikhatsi letisikhombisa” tiwaphindza kabili emalanga langu-1 260 kute akhe emalanga langu-2 520. Lamalanga langu-2 520 ayiminyaka lengu-2 520 ngobe kunesiphrofetho lesitsi “lilanga lilinye limele umnyaka munye.”—Numeri 14:34; Hezekeli 4:6.
23 MIKHAYELI INGILOSI LENKHULU
Ligama lelitsi “ingilosi lenkhulu” lisho “ingilosi leyinhloko.” LiBhayibheli likhuluma ngengilosi yinye lenkhulu, ligama layo nguMikhayeli.—Danyela 12:1; Juda 9.
Mikhayeli unguMholi wetingilosi taNkulunkulu letetsembekile. Umbhalo weSembulo 12:7 utsi: “Mikhayeli netingilosi takhe balwa nadrago . . . anetingilosi takhe.” Incwadzi yeSembulo itsi uMholi welibutfo laNkulunkulu nguJesu, ngako Mikhayeli ngulelinye ligama laJesu.—Sembulo 19:14-16.
24 EMALANGA EKUGCINA
Lesi sikhatsi lapho kutawenteka tintfo letinyenti emhlabeni, ngaphambi kwekutsi uMbuso waNkulunkulu ubhubhise lelive laSathane. Emagama lasetjentiswe etiphrofethweni latsi ‘kuphela kwalelive’ nalatsi ‘kuba khona kweNdvodzana yemuntfu,’ nawo achaza emalanga ekugcina. (Matewu 24:3, 27, 37) ‘Emalanga ekugcina’ acala nga-1914 ngesikhatsi uMbuso waNkulunkulu ucala kubusa ezulwini, futsi atawuphela ngesikhatsi kubhujiswa lelive laSathane nge-Amagedoni.—2 Thimothi 3:1; 2 Phetro 3:3.
25 KUVUSWA KWALABAFILE
Luvuko ngulesikhatsi Nkulunkulu enta umuntfu lobekafile kutsi aphindze aphile. LiBhayibheli likhuluma ngekuvuswa kwalabafile tikhatsi letiyimfica. Bo-Elija, Elisha, Jesu, Phetro, naPawula bavusa labafile. Emandla aNkulunkulu ngiwo labasita bakhona kwenta letimangaliso. Jehova wetsembisa kutsi utawuvusa ‘labalungile nalabangakalungi’ kuze baphile emhlabeni. (Imisebenti 24:15) LiBhayibheli liphindze likhulume ngalabatawuvuka bayophila ezulwini. Loku kwenteka ngesikhatsi labagcotjiwe nobe labakhetfwe nguNkulunkulu bavuswa baya ezulwini bayophila naJesu.—Johane 5:28, 29; 11:25; Filiphi 3:11; Sembulo 20:5, 6.
26 BUDIMONI (KUSEBENTISA IMIMOYA)
Budimoni nobe kusebentisa imimoya ngumkhuba lomubi wekukhuluma nemadimoni, njengekuya kumuntfu lowasebentisako, kungaba ngumtsakatsi nobe sangoma noma utikhulumele nawo. Bantfu bakhuluma nemadimoni ngobe bakholelwa emfundzisweni lengemanga yekutsi umoya webantfu labafile uchubeka uphila futsi ube tipoko letinemandla. Lamadimoni etama kuyekelisa bantfu kutsi bakhonte Nkulunkulu. Kufundza tinkhanyeti, kuba sangoma, kubhula, kwenta imilingo, butsakatsi, tinkholelo letingemanga, konkhe loku kubudimoni. Tincwadzi letinyenti, bomagazini, tinkhanyeti tekubhula, ema-movie, titfombe taselubondzeni ngisho netingoma tenta kutsi budimoni nekwenta imilingo kubonakale kumnandzi futsi kungasiyo ingoti. Emasiko emngcwabo lamanyenti lanjengemaphathi lentiwa ngemuva kwemngcwabo, kuphahla, emasiko lahambisana nekuzila kanye nemilindzelo nako kufaka ekhatsi budimoni. Bantfu bavame kusebentisa tidzakamiva nabasebentisa emadimoni.—Galathiya 5:20; Sembulo 21:8.
27 BUKHOSI BAJEHOVA
Jehova unguNkulunkulu Somandla, futsi konkhe lokusemhlabeni nasezulwini kwadalwa nguye. (Sembulo 15:3) UnguMnikati wato tonkhe tintfo futsi ungumbusi, nobe uneligunya leliphelele lekubusa konkhe lakudalile. (Tihlabelelo 24:1; Isaya 40:21-23; Sembulo 4:11) Wente imitsetfo yako konkhe lakudalile. Jehova uphindze abe neligunya lekubeka nobe ngubani kutsi abe ngumbusi. Nasikhombisa kutsi siyamtsandza Nkulunkulu futsi simlalela, sisuke sisekela bukhosi bakhe.—1 Tikhronike 29:11.
28 KUKHIPHA SISU
Kukhipha sisu kubulala umntfwana losesiswini ngemabomu. Kusuke kungasiyo ingoti futsi kusuke kungakatentakaleli. Kusukela ngalesikhatsi make wakhe akhulelwa, lomntfwana akasiyo incenye yemtimba wenina. Usuke naye asangumuntfu.
29 KUFAKWA INGATI
Lena yindlela yekwelapha lawufakwa khona ingati lephelele noma lenye yetincenye tayo letine letiyinhloko. Ungafakwa letsatfwe kulomunye umuntfu noma ufakwe labeyibekiwe. Takhi letiyinhloko letine tengati yi-plasma, tinhlayiya letibovu, tinhlayiya letimhlophe kanye nema-platelets.
30 SIYALO
Ligama lelitsi “siyalo” akusilo nje lelinye ligama lelisho kujezisa. Nasiyalwa sisuke sicondziswa, sifundziswa futsi silungiswa. Jehova akabatsetsisi nobe abakhahlabete labo labayalako. (Taga 4:1, 2) Jehova ubabekela sibonelo lesihle batali. Siyalo lasiniketa sona sisita kakhulu kangangekutsi umuntfu angaze asitsandze. (Taga 12:1) Jehova uyabatsandza bantfu bakhe futsi uyabacecesha. Ubaniketa ticondziso letibasita kutsi balungise indlela leliphutsa labacabanga ngayo, aphindze abasite bacabange futsi bente ngendlela lemjabulisako. Siyalo batali labasinika bantfwana babo sifaka ekhatsi kubasita babone kutsi kubaluleke ngani kulalela. Lesiyalo sihlanganisa nekubafundzisa kutsandza Jehova, kutsandza liVi lakhe liBhayibheli futsi bacondze netimiso letikulo.
31 EMADIMONI
Emadimoni awabonakali, ayimimoya lemibi futsi anemandla lamakhulu. Emadimoni atingilosi letimbi. Aba tingilosi letimbi ngekungalaleli Nkulunkulu futsi aba titsa takhe. (Genesisi 6:2; Juda 6) Letingilosi letimbi tahlanganyela naSathane ekuvukeleni Jehova.—Dutheronomi 32:17; Lukha 8:30; Imisebenti 16:16; Jakobe 2:19.


text:
Sifundvo 12
Ungasondzela Njani KuNkulunkulu?
1. Nkulunkulu uyilalela yonkhe yini imithandazo?
Nkulunkulu umema bantfu bato tonkhe tive kutsi basondzele kuye ngemthandazo. (Tihlabelelo 65:2) Nobe kunjalo, akalaleli yonkhe imithandazo nobe ayiphendvule yonkhe. Sibonelo saloku kutsi imithandazo yendvodza lephatsa kabi umfati wayo akayilaleli. (1 Phetro 3:7) Nangalesikhatsi ema-Israyeli achubeka nekwenta bubi, Nkulunkulu abengayilaleli imithandazo yawo. Kusebaleni-ke kutsi kuthandaza kulilungelo lelikhulu. Nobe kunjalo, Nkulunkulu uyayemukela imithandazo yalabo labenta tono letinkhulu nangabe baphendvuka.
2. Kufanele sithandaze njani?
Umthandazo uyincenye yekukhonta kwetfu Nkulunkulu, kungaleso sizatfu kufanele sithandaze kuphela kuMdali wetfu Jehova. (Matewu 4:10; 6:9) Njengobe sibantfu labanesono, kufanele sithandaze ngelibito laJesu ngobe nguye lowasifela. (Johane 14:6) Jehova akafuni kutsi sisolo siphindzaphindza imithandazo lesiyifake enhloko nobe lebhalwe phansi. Ufuna sithandaze ngalokusuka etinhlitiyweni tetfu.
UMdali wetfu uyayiva ngisho nemithandazo lesiyenta enhlitiyweni. (1 Samuweli 1:12, 13) Usimema kutsi sithandaze nome ngunini, njenganakucala lusuku nanaluphela, nasitawudla, ngisho nanasinetinkinga.
3. Kungani emaKhristu ahlangana ndzawonye?
Kusondzela kuNkulunkulu akusiyo intfo lemelula ngobe siphila nebantfu labangakholwa kuNkulunkulu futsi labedzelela setsembiso sakhe sekuphila emhlabeni lonekuthula. (2 Thimothi 3:1, 4; 2 Phetro 3:3, 13) Ngako-ke siyakudzinga kuhlangana nebazalwane betfu kute sikhutsatane, kantsi nabo futsi bayasidzinga.
Kuba nebantfu labatsandza Nkulunkulu kuyasisita kutsi natsi sisondzele kuNkulunkulu. Imihlangano yaboFakazi BaJehova isivulela ematfuba lamahle ekutsi sikhutsatwe kukholwa kwalabanye.
4. Ungakwati yini wena kusondzela kuNkulunkulu?
Ungasondzela kuJehova ngekuzindla ngaloko lokufundza eVini lakhe. Cabanga ngaloko longakufundza emisebentini yakhe, eselulekweni sakhe, ngisho nasetetsembisweni takhe. Kuzindla nekuthandaza kusisita sicondze kubaluleka kwelutsandvo lwaNkulunkulu kanye nekuhlakanipha kwakhe.
Ungaba sedvute naNkulunkulu kuphela nangabe umetsemba futsi ukholwa kuye. Kepha kukholwa kufanana nentfo lephilako ledzinga kondliwa. Kufanele ukondle kukholwa kwakho ngekuhlale uzindla ngetintfo lokholwa kuto.
5. Kutakusita ngani kusondzela kuNkulunkulu?
Jehova uyabakhatsalela labo labamtsandzako. Uyakwati kubavikela kunome yini lengenta kukholwa kwabo nelitsemba labo lekuphila phakadze libe sengotini. (Tihlabelelo 91:1, 2, 7-10) Uyasecwayisa ngetindlela tekuphila letingafaka imphilo kanye nenjabulo yetfu engotini. Jehova usifundzisa indlela lencono kakhulu yekuphila.—Fundza Tihlabelelo 73:27, 28; Jakobe 4:4, 8.
Fundza Kabanti
LUHLELO LWEKUFUNDZISWA NGELIBHAYIBHELI
Kungani Kufanele Utadishe LiBhayibheli?
LiBhayibheli linika tigidzi tebantfu labasemhlabeni wonkhe timphendvulo temibuto lebalulekile ekuphileni. Ungatsandza yini kuba ngulomunye wabo?
Lifundzisani Mbambambamba LiBhayibheli?
Sondzela KuNkulunkulu Ngemthandazo
Nkulunkulu uyakulalela yini nawuthantaza? Kute kuphendvuleke lombuto, kudzingeka ucale ucondze loko liBhayibheli lelikufundzisako ngemthantazo.


text:
SIFUNDVO 23
Tincwadzi Tetfu Tibhalwa Tiphindze Tihunyushwe Njani?
Kute siphumelele ekushumayeleni “liVangeli, . . . etiveni tonkhe, nasemindenini yonkhe, nasetilimini tonkhe, nakubantfu bonkhe,” sishicilela tincwadzi ngetilwimi letingetulu kwa-700. (Sembulo 14:6) Siwenta njani lomsebenti lomatima kangaka? Siwenta ngelusito lwebabhali labasemhlabeni wonkhe kanye nebahumushi labangaba ngu-3 300—bonkhe baboFakazi BaJehova.
Kucale kubhalwe ngesiNgisi. Sigungu Lesibusako sinakekela umsebenti lowentiwa liHhovisi Lekubhala lelisendlunkhulu yetfu yemhlaba wonkhe. Lelihhovisi licondzisa imisebenti yalababhali labasendlunkhulu neyalabo labasemahhovisini eligatja. Kuyasisita kakhulu kuba nebabhali labehlukehlukene ngobe siyakwati kubhala ngetihloko letitsintsa bantfu bebuve lobehlukehlukene futsi loko kwenta tincwadzi tetfu titsandvwe tive tonkhe.
Lomlayeto ubese utfunyelwa kubahumushi. Ngemuva kwekuhlolwa kwalomlayeto futsi sekuphume nemvume yekuwuhumusha, ubese utfunyelwa ngabongcondvomshini emacenjini ebahumushi labasemhlabeni wonkhe. Ecenjini ngalinye kuba nalohumushako, lomunye uhlola lomsebenti lohunyushiwe bese kutsi lomunye awufundze. Benta konkhe lokusemandleni abo kute bakhetse ‘emavi laliciniso’ latawuveta umcondvo lofanana nalowo losesiNgisini, ngelulwimi lwabo.—Umshumayeli 12:10.
Bongcondvomshini bayawusheshisa lomsebenti. Ngcondvomshini angeke ukwati kwenta umsebenti webabhali newebahumushi. Nobe kunjalo, umsebenti walabahumushi uyaphangisa nabasebentisa tichazamagama naletinye tintfo tekucwaninga letitfolakala kubongcondvomshini. BoFakazi BaJehova batentele luhlelo lolubitwa ngekutsi yi-Multilanguage Electronic Publishing System (MEPS), kulo kufakwa kwatiswa lokubhalwe ngetilwimi letinyenti kanye netitfombe, lomsebenti ubese uhlelwa kahle kute ushicilelwe.
Kungani senta konkhe loku ngisho nasetilwimini letikhulunywa bantfu labambalwa nje kuphela? Kungobe intsandvo yaJehova ikutsi “tonkhe tinhlobo tebantfu tisindziswe, titfole nelwati lolungulonalona lweliciniso.”—1 Thimothi 2:3, 4.
Tibhalwa njani tincwadzi tetfu?
Kungani sihumusha tincwadzi tetfu ngetilwimi letinyenti kangaka?


text:
Iyini Intsandvo YaNkulunkulu?
Nkulunkulu ufuna siphile phakadze ngekuthula nangenjabulo emhlabeni lolipharadisi.
Ungase utibute: ‘Kungenteka njani loko?’ LiBhayibheli litsi uMbuso waNkulunkulu utawukwenta loko, futsi kuyintsandvo yaNkulunkulu kutsi bonkhe bantfu bafundze ngaloMbuso nangenjongo yakhe ngatsi.—Tihlabelelo 37:11, 29; Isaya 9:7.
Nkulunkulu ufuna sizuze.
Njengobe nababe lonelutsandvo abafisela lokuhle bantfwana bakhe, naBabe wetfu wasezulwini ufisa kutsi sijabule phakadze. (Isaya 48:17, 18) Wetsembise kutsi “loyo lowenta intsandvo yaNkulunkulu, uyawuphila kuze kube phakadze.”—1 Johane 2:17.
Nkulunkulu ufuna sihambe etindleleni takhe.
LiBhayibheli litsi uMdali wetfu ufuna ‘kusifundzisa tindlela takhe’ khona “sitewuhamba emikhondvweni yakhe.” (Isaya 2:2, 3) Uhlele ‘sive sakhe’ kute sente intsandvo yakhe yatiwe emhlabeni wonkhe.—Imisebenti 15:14.
Nkulunkulu ufuna sibe nebunye nasimkhonta.
Kunekutsi kuhlukanise bantfu, kukhonta Jehova lokumsulwa kubenta babe nelutsandvo lolucotfo. (Johane 13:35) Bobani lamuhla labafundzisa bonkhe bantfu indlela yekukhonta Nkulunkulu ngebunye? Sicela utfole imphendvulo kulencwajana.


text:
KUPHILA KWEMAKHRISTU NEMSEBENTI WAWO–INCWAJANA YEKUBHALELA EMIHLANGANWENI August 2017
Tinshumayelo letisibonelo
Tinshumayelo Letisibonelo tamagazini Sicongosekulindza kanye neliciniso leliBhayibheli mayelana nekuhlupheka. Sebentisa letibonelo kute wakhe takho tinshumayelo.
UMCEBO LOSEVINI LANKULUNKULU
Jehova Wasiniketa Umvuzo Sive Lesingemacaba
Jehova wasivuza sive saseBhabhulona ngemuva kweminyaka lengu-13 ivinjetelwe yiThire. Wakhombisa njani kutsi uyabonga ngemsebenti lesimentela wona?
KUPHILA KWEMAKHRISTU
Bani Nebuntfu BaNkulunkulu—Kutfobeka
Kungani kutfobeka kubalulekile? Singakukhombisa njani? Umthantazo nesibonelo saJesu kusisita njani kutsi sitfobeke?
UMCEBO LOSEVINI LANKULUNKULU
Umsebenti Lomatima Wemlindzi
Balindzi bebanemsebenti wekwecwaysa bantfu nakufika ingoti. Yini leyenta Jehova wenta Hezekeli kutsi abe ngumlindzi waka-Israyeli?
KUPHILA KWEMAKHRISTU
Bani Nebuntfu BaNkulunkulu—Sibindzi
Kungani kufanele singabesabi bantfu? Kuzindla, kuthantaza kanye nekwetsembela kuJehova kusisita njani kutsi sibe nesibindzi?
UMCEBO LOSEVINI LANKULUNKULU
Ngekushesha Gogi WakaMagogi Utawubhujiswa
LiBhayibheli lichaza tintfo letitawenteka ngaphambi kwekutsi Gogi wakaMagogi abhujiswe, nangesikhatsi sekabhujisiwe.
KUPHILA KWEMAKHRISTU
Bani Nebuntfu BaNkulunkulu—Kukholwa
Natsi kufanele silingise Abrahama lowakhombisa kutsi unekukholwa kuJehova ngisho nobe bekumatima. Singaba njani nekukholwa lokucinile futsi setsembeke?
UMCEBO LOSEVINI LANKULUNKULU
Umbono WaHezekeli Welithempeli Ukutsintsa Njani?
Umbono waHezekeli welithempeli usikhumbuta timiso taJehova letiphakeme naletilungile. Kufanele usitsintse njani lombono?
KUPHILA KWEMAKHRISTU
Ngingaba Nini Lihlahlandlela Lelisitako?
Lenye indlela lekahle kakhulu yekwenta umhlatjelo wekudvumisa ikutsi ube lihlahlandlela lelisitako. Ungayetama yini lendlela?


text:
SICONGOSEKULINDZA —LESIFUNDVWAKO
February 2016
Lomagazini unetihloko letifundwa kusukela nga-April 4 kuya kuMay 1, 2016.
Jehova Wambita Ngekutsi ‘Ngumngani Wakhe’
Ungatsandza yini kuba ngumngani waJehova? Fundza kutsi ungakwenta njani loko esibonelweni sa-Abrahama.
Lingisa Bangani Labakhulu BaJehova
BoRuthe, Hezekiya, naMariya baba njani nebungani lobucinile naNkulunkulu?
Tibonakalise Wetsembekile KuJehova
Sibonelo saJonathani singasisita kutsi setsembeke kuJehova etimeni letine.
Fundza Etincekwini TaJehova Letetsembekile
BoDavide, Jonathani, Nathani, naHushayi bakwenta njani kwetsembeka kuJehova kweta kucala?
UMLANDVO WEKUPHILA
Jehova Ungisite Ngaphumelela Emsebentini Wakhe
Corwin Robison wakhonta Nkulunkulu ngekwetsembeka iminyaka lengu-73, lefaka ekhatsi iminyaka lengetulu kwemashumi lesitfupha eBethel yaseMelika.
Chubeka Ukhonta Jehova Ngenjabulo
Kuzindla ngetimiso letintsatfu letibalulekile kungakusita ulondvolote injabulo yakho


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
11 Ngesikhatsi Jesu asacedzile kuniketa bafundzi bakhe labalishumi nakubili ticondziso, wesuka wayewushumayela futsi wayewufundzisa nakulamanye emadolobha.
2 Johane weva asejele ngetintfo Khristu labetenta, wase utfumela bafundzi bakhe kuye,
3 watsi: “Unguye yini Loyo Lotako, nobe kusafanele silindzele lomunye?”
4 Jesu wabaphendvula watsi: “Ncandzekani, niyewubikela Johane loko lenikuvile nalenikubonile:
5 Timphumphutse setiyabona, tinchute setihamba kahle, labanebulephelo bayahlanjululwa, tihhulu setiyeva, labafile bayavuswa, nalabeswele beva tindzaba letimnandzi letishunyayelwa kubo;
6 uyajabula loyo lote sizatfu sekungabata ngami.”
7 Kwatsi lapho bafundzi baJohane basesendleleni, Jesu wakhuluma nalesicumbi sebantfu mayelana naJohane watsi: “Ngesikhatsi nisuka niya ehlane, naniyele kuyawubonani? Naniyawubona umhlanga upheshulwa ngumoya?
8 Naniyawubonani vele? Naniyawubona umuntfu lowembetse ingubo lenhle? Anati yini kutsi tingubo letinhle tembatfwa ngulabo labasetindlini temakhosi?
9 Kantsi vele naniyawubonani? Naniyawubona umphrofethi? Ecinisweni nabona umuntfu lomkhulu kakhulu kunemphrofethi.
10 Lona nguye lokwabhalwa ngaye, nakutsiwa: ‘Ngitfumela sitfunywa sami embikwakho, sona sitakulungisela indlela!’
11 Ngicinisile ngitsi kini: Kubo bonkhe labake baphila emhlabeni, kute ngisho namunye lowaba mkhulu kunaJohane uMbhabhatisi, kodvwa loyo lomncane eMbusweni welizulu mkhulu kunaye.
12 Kusukela emalangeni aJohane uMbhabhatisi kute kube ngunyalo, uMbuso welizulu uyintfo bantfu labalwela kuyitfola, futsi labo labawulwelako bayawutfola.
13 Ngobe kwaphrofethwa ngebaPhrofethi nangeMtsetfo kwate kwefika Johane,
14 futsi ngisho nobe nikuvuma loko nobe cha, lona ‘ngu-Elija, loyo labetawufika.’
15 Lonendlebe akeve.
16 “Kodvwa lesitukulwane ngingasifanisa nabani? Sinjengebantfwana labasetimakethe labamemetana bodvwa,
17 batsi: ‘Sinishayele imintjingo kodvwa nangadansi; salila kodvwa nangasidzindzi sililo.’
18 Johane weta angadli futsi anganatsi, kodvwa bantfu batsi: ‘Unelidimoni’;
19 iNdvodzana yemuntfu yona yefika yadla futsi yanatsa, kodvwa batsi: ‘Asenibuke lomuntfu! Usimiti nemnatsi weliwayini, futsi ungumngani webatselisi netoni.’ Kuhlakanipha kubonakala kulungile ngemisebenti yako.”
20 Wase ucala kulahla bantfu basemadolobheni lapho bekente khona timangaliso letinyenti, ngobe abazange baphendvuke, watsi:
21 “Maye kuwe Khorazini nawe Bhethsayida! Ngobe kube letimangaliso letentiwe kini betentiwe eThire naseSidoni, ngabe kadze bantfu bakhona baphendvukile, batitsela ngemlotsa futsi bembatsa tindvwangu temasaka.
22 Kodvwa ngitsi kini: Kuyawuba ncono ngeThire nangeSidoni ngeLilanga Lekwehlulelwa kunani.
23 Nawe Khaphanawume, ucabanga kutsi utawuphakanyiselwa ezulwini yini? Cha, uyawukwehliselwa eThuneni, ngobe kube letimangaliso letentiwe kuwe betentiwe eSodoma, ngabe isekhona nalamuhla.
24 Kodvwa ngitsi kini: Kuyawuba ncono kakhulu ngeSodoma ngeLilanga Lekwehlulelwa kunani.”
25 Ngaleso sikhatsi Jesu watsi: “Ngikudvumisa embikwebantfu Babe, Nkhosi yemazulu nemhlaba, ngobe letintfo utifihlile kulabahlakaniphile nakulabafundzile, watembulela bantfwana.
26 Kwaba kuhle kuwe Babe kutsi kube njalo.
27 Tonkhe tintfo ngitinikwe nguBabe, futsi kute loyati kahle iNdvodzana ngaphandle kwaBabe; kute nalomati kahle Babe ngaphandle kweNdvodzana kanye nanobe ngubani iNdvodzana lefuna kumembula kuye.
28 Kotani kimi nonkhe nine lenikhatsele nalenisindvwako, ngitaniphumuta.
29 Bekani lijoka lami kini, nifundze kimi, ngobe nginemoya lomuhle futsi nginenhlitiyo letfobekile, nitawutfolela imiphefumulo yenu kuphumula.
30 Ngobe lijoka lami lilula, kantsi nemtfwalo wami awusindzi.”
Tfumela
Tfumela
I-NEW WORLD TRANSLATION OF THE HOLY SCRIPTURES
Matewu 11
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
BoFakazi BaJehova Bayakholelwa Yini Kutsi Inkholo Yabo Yeliciniso?
Titsatsele
Bantfu labayitsandzako inkholo kufanele baciniseke kutsi inkholo labayikhetsile iyemukeleka kuNkulunkulu nakuJesu. Nangabe kungasinjalo, bangatihlanganiselani nayo?
Jesu Khristu akazange avumelane nembono wekutsi kunetinkholo letinyenti, tindlela letinyenti nekutsi tonkhe tiholela ensindzisweni. Esikhundleni saloko, watsi: “
Lisango lincane nendlela yincane leyisa ekuphileni, nebantfu labayitfolako bambalwa.” (Matewu 7:14) Bofakazi BaJehova bakholwa kutsi bayitfolile lendlela. Kube abakayitfoli, bebangafuna lenye inkholo.
Fundza Kabanti
TINDZABA LETIMNANDZI LETIVELA KUNKULUNKULU
Ngutiphi Tindzaba Letimnandzi Letimayelana Nenkholo?
Kutawuke kwenteke yini kutsi wonkhe muntfu abe munye ekukhonteni Nkulunkulu weliciniso?